text:
λέγοντας «τα ταμεία επιβαρύνονται από κάθε πολιτική επιλογή που κάνει η Βουλή χωρίς να έχουν εισπράξει ένα ευρώ για αυτή».
 Την αδιαφορία της Κυβέρνησης να αντιμετωπίσει την λεηλασία των Ταμείων από την εκτεταμένη αδήλωτη-ανασφάλιστη εργασία (8 δις ευρώ το χρόνο) και από την παρακράτηση των ασφαλιστικών εισφορών ( 6 δις ευρώ) από τους εργοδότες.
 Μετά από όλα αυτά και όχι μόνο, έρχονται οι περίφημες δηλώσεις το «μαζί τα φάγαμε» ότι στο φαγοπότι των ληστών συμμετέχουμε όλοι, για να εξαγγελθούν νέες ληστείες.
 Τώρα ετοιμάζουν τη μεγάλη επέλαση και σε άλλες εισφορές, στα χρήματα των εργαζομένων που προορίζονται για τους ανέργους. Θέλουν λέει, το επίδομα ανεργίας να συνδεθεί με εισοδηματικά κριτήρια!! Δηλαδή όσοι έχουν ένα Χ ετήσιο εισόδημα να μην δικαιούνται επίδομα ανεργίας!!
 Εκ πρώτης όψεως, αυτό ίσως να μην ακούγετε και ως παράλογο, επί της ουσίας όμως η πραγματικότητα είναι εντελώς διαφορετική, καθώς το επίδομα ανεργίας ούτε προνοιακό επίδομα είναι, ούτε δωρεάν χορηγείται.
 Το επίδομα ανεργίας είναι ανταποδοτικό επίδομα, είναι χρήματα των εργαζομένων που έχουν παρακρατηθεί από τον μισθό τους για το σκοπό αυτό και τα οποία δεν είναι λίγα.
 Προϋπολογισμός του ΟΑΕΔ
 Οι εργαζόμενοι εκτός από τα Ταμεία Κοινωνικής Ασφάλισης, συμμετέχουν με εισφορές και στα Ταμεία Κοινωνικής Προστασίας, (Ο.Α.Ε.Δ.- Εργατική Κατοικία – Εργατική Εστία) και οι οποίες αναλογούν σε ποσοστό 7,96% για τον Ο.Α.Ε.Δ, σε 1,75% για τον Ο.Ε.Κ. και σε 0,70% για τον Ο.Ε.Ε..
 Οι εισφορές υπολογίζονται στο σύνολο των αποδοχών των εργαζομένων και εισπράττονται για λογαριασμό των Ταμείων αυτών από του ΙΚΑ.
 Έτσι, σύμφωνα με τον κρατικό προϋπολογισμό 2011, οι εισφορές (μισθωτών – εργοδοτών) των Ταμείων αυτών ανέρχονται στις 3.165,62 εκ. €, και από τα Π.Δ.Ε. & ΕΣΠΑ υπολογίζονται 1.115 εκ., ενώ από τον κρατικό προϋπολογισμό θα χορηγηθούν μόνο 500 εκ. €, σύνολο εσόδων 4.817,97 εκ. €.
 Με βάση και την αναλογία εισφορών, το μεγαλύτερο μέρος των ποσών αυτών σχεδόν τα 4 δις ευρώ είναι για τον ΟΑΕΔ.
 Ποιοί είναι δικαιούχοι επιδόματος ανεργίας;
 Δικαιούχοι είναι οι μισθωτοί των οποίων καταγγέλθηκε από τον εργοδότη ή έληξε η σύμβαση εργασίας, έχουν πραγματοποιήσει 80 ημέρες εργασίας το χρόνο κατά τα δύο προηγούμενα χρόνια, και το τελευταίο όμως 14μηνο πρέπει να έχουν συμπληρώσει 125 ημέρες εργασίας, χωρίς να υπολογίζονται οι τελευταίοι δύο μήνες.
 Το ποσό του επιδόματος ανέρχεται στα 454,25€ και η χρονική περίοδος επιδότησης εξαρτάται από τις ημέρες εργασίας κατά το τελευταίο 14μηνο. Έτσι έχουμε:
 Από 125 ημέρες έως 149 ημέρες χορηγείται για 5 μήνες.
 Από 150 ημέρες έως 179 ημέρες χορηγείται για 6 μήνες.
 Από 180 ημέρες έως 219 ημέρες χορηγείται για 8 μήνες.
 Από 220 ημέρες έως 249 ημέρες χορηγείται για 10 μήνες.
 Από 250 ημέρες και άνω χορηγείται για 12 μήνες.
 Στατιστικά στοιχεία του ΟΑΕΔ (Ιανουάριος 2011)
 Από αυτά, όμως, τα 4 δις που εισπράττονται πόσα παίρνουν τελικά οι άνεργοι; Σύμφωνα με στοιχεία του ΟΑΕΔ κατά το μήνα Ιανουάριο 2011, ο συνολικός αριθμός των καταγραμμένων άνεργων ανέρχεται στα 689.558 άτομα, από τους οποίους μόνο οι 258.285 είναι δικαιούχοι επιδόματος ανεργίας.
 Από τους δικαιούχους αυτούς μόνο οι 147.774 ποσοστό 57,21% είναι κοινοί επιδοτούμενοι (για ολόκληρο χρόνο) ενώ οι 110.511


text:
ποσοστό 42,79% είναι επιδοτούμενοι από εργασίες προσωρινής απασχόλησης, δηλαδή λαμβάνουν επίδομα για λιγότερο χρόνο.
 Από τις ροές απασχόλησης καταγράφονται:
 Οι αναγγελίες πρόσληψης κατά το μήνα Ιανουάριο, ανέρχονται σε 49.626 άτομα. Οι καταγγελίες συμβάσεων αορίστου χρόνου ανέρχονται στις 30.481. Οι λήξεις συβάσεων ορισμένου χρόνου ανέρχονται στις 25.530. Οι οικιοθελείς αποχωρίσεις ανέρχονται στις 22.610.
 Από τα στοιχεία αυτά, προκύπτουν τα εξής συμπεράσματα:
 Πρώτο: Λόγο των αυστηρών κριτηρίων που θέτει το υπουργείο εργασίας, μόνο το 37,45% των εγγεγραμμένων ανέργων είναι δικαιούχοι επιδόματος ανεργίας, ενώ το υπόλοιπο 62,55% των ανέργων δεν λαμβάνει κανένα επίδομα!!
 Δεύτερο: Η αρχή της ανταποδοτικότητας η της επιβολής εισοδηματικών κριτηρίων που προωθεί η κυβέρνηση, ήδη παραβιάζονται. Ενώ οι εισφορές αυξομειώνονται ανάλογα με τούς μισθούς, το επίδομα που χορηγείται είναι ενιαίο για όλους. Δηλαδή ο μισθωτός με 200€ μηνιαίες εισφορές και ο άλλος με 50€ εισφορές, και οι δύο θα πάρουν το ίδιο επίδομα 454,25€!!
 Τρίτο: Το σύνολο των καταγγελιών συμβάσεων ανέρχεται σε 56.011 άτομα, όπου το 45,58% αυτών οφείλεται σε αποχωρήσεις λόγω λήξεων συμβάσεων ορισμένου χρόνου. Αυτό σημαίνει πως οι εργαζόμενοι αυτοί, εκτός από την χαμηλή χρονική διάρκεια επιδότησης που τυγχάνουν, οι ίδιοι δεν δικαιούνται και δεν λαμβάνουν την αποζημίωση απόλυσης από τον εργοδότη!!
 Τέταρτο: Καταγράφηκαν 22.610 ως οικειοθελείς αποχωρήσεις, συνολικά για το 2010 περίπου 270.000 άτομα!! Συμπεριλαμβάνονται και όσοι αποχωρούν λόγω συνταξιοδότησης περίπου 60.000. Όμως παρόλα αυτά, τα νούμερα είναι κραυγαλέα και δεν απεικονίζουν την πραγματικότητα καθώς δεν είναι δυνατόν να υπάρχουν τόσες αποχωρήσεις ως «οικειοθελείς» δηλαδή χωρίς την αποζημίωση απόλυσης και χωρίς έστω και το ελάχιστο επίδομα ανεργίας.
 Πίσω από τις λέξεις «οικειοθελείς αποχωρήσεις» βρίσκεται η ασυδοσία της εργοδοσίας, κρύβεται το δράμα των εργαζομένων όπου οι εργοδότες τους δηλώνουν κατ’ αυτόν τον τρόπο, παρά την θέλησή τους για να μην τους χορηγήσουν την αποζημίωση.
 Με τον τρόπο αυτό οι εργαζόμενοι ί, εκτός από την αποζημίωση που έχουν χάσει (αρκετοί την διεκδικούν από τα δικαστήρια) χάνουν και το επίδομα ανεργίας καθώς δεν φαίνονται ως απολυμένοι.
 Πέμπτο: Στην ηλικία κάτω των 30 ετών καταγράφονται 195.046 άτομα, ποσοστό 28,29%!!
 Εκτός από τον μεγάλο αριθμό ανέργων (ένας στους τρείς νέους) δύσκολα τυγχάνουν το επίδομα ανεργίας και ακόμα πιο δύσκολα συμπληρώνουν τις απαιτούμενες ημέρες εργασίας.
 Κόστος επιδομάτων ανεργίας
 Όλα αυτά και ειδικότερα ο χαμηλός αριθμός (258.285) δικαιούχων, εξ αυτών (45,58%) είναι στην κατηγορία για μικρότερη χρονική διάρκεια, τα χαμηλά ποσά του επιδόματος (454,25 €), καταλήγουν στο απαράδεκτο αποτέλεσμα το συνολικό κόστος των επιδομάτων ανεργίας να μην ξεπερνούν το 1,5 δισ. ευρώ από τα 4 δισ. ευρώ των κονδυλίων του ΟΑΕΔ!
 “Πού πήγαν τα λεφτά”; Θα πει ο ποιητής!!
 Ένα είναι σίγουρο, ότι αυτά δεν πηγαίνουν στους ανέργους. Το μεγαλύτερο μέρος με διάφορους τρόπους διοχετεύεται στις επιχειρήσεις. Για παράδειγμα, μόνο για το πρόγραμμα επιδότησης των εργοδοτικών ασφαλιστικών εισφορών διοχετεύονται κοντά στο 1δις ευρώ!!
 Άμεσες προτάσεις
 Βασική αρχή το επίδομα ανεργίας θα πρέπει να συνδεθεί με τους μισθούς και να αναλογεί στο 80% του μισθού.
 Να χορηγείται για μεγαλύτερο χρονικό διάστημα.
 Να συμπεριλαμβάνει περισσότερες κατηγορίες εργαζομένων.
 Ούτε ως σκέψη η επιβολή εισοδηματικών κριτηρίων για την χορήγηση επιδόματος ανεργίας, δηλαδή έναν ακόμη τρόπο ληστείας.
 Το θέμα

type: other


text:
της απασχόλησης, ιδιαίτερα των νέων, δεν αντιμετωπίζεται με μπαξίσια στους εργοδότες, ούτε με επιδοτήσεις των εργοδοτικών ασφαλιστικών εισφορών, ούτε με επιδοτήσεις της εργασίας.
 Η απασχόληση απαιτεί πολιτικές ανάπτυξης, απαιτεί αντιστάσεις στην ρεμούλα και την κερδοσκοπία, με γενναίες αυξήσεις στους μισθούς και τα ημερομίσθια. Και σε καιρούς τεχνολογικής ανάπτυξης όπως σήμερα απαιτεί την αυστηρή μείωση του ημερήσιου χρόνου εργασίας καθώς και την μείωση των ορίων ηλικίας για σύνταξη.
 Τέλος απαιτεί Δημοκρατία και διαφάνεια στη δημόσια ζωή, απαιτεί την απαλλαγή της χώρας από την δουλεία, όπου το κράτος δανείζει τις τράπεζες με 1% και στη συνέχεια δανείζεται από αυτές με υπέρογκα επιτόκια.
 Posted on Φεβρουαρίου 22, 2011. Filed under: 2) ΕΡΓΑΣΙΑΚΑ, 6) ΔΗΛΩΣΕΙΣ - ΠΑΡΕΜΒΑΣΕΙΣ |
 ΦΡΑΓΜΟ ΣΤΗΝ ΕΡΓΟΔΟΤΙΚΗ ΑΥΘΑΙΡΕΣΙΑ ΚΑΙ ΤΗΝ ΚΡΑΤΙΚΗ ΑΔΙΑΦΟΡΙΑ
 Posted on Φεβρουαρίου 22, 2011. Filed under: 2) ΕΡΓΑΣΙΑΚΑ |
 Αυγή: 23/01/2010
 Διαστάσεις χωρίς προηγούμενο λαμβάνει η παράνομη απασχόληση καθώς πάνω από 1.000.000 μισθωτοί εργαζόμενοι βρίσκονται σε παράνομο καθεστώς. Οι κυβερνήσεις δεν βλέπουν, δεν ακούν και αδιαφορούν, η αυθαιρεσία βασιλεύει και οι εργοδότες κάνουν πάρτη.
 Απέναντι σε αυτήν την κατάσταση, ο όρος επισφαλείς εργασίες ή ενάντια στην επισφάλεια που χρησιμοποιείται, κατά τη γνώμη μου, δεν είναι ο καλύτερος, ίσως είναι ο πλέον αδόκιμος όρος για την ελληνική πραγματικότητα.
 Πρώτον: Με τον διαχωρισμό των εργαζομένων σε ασφαλείς και επισφαλείς, το ενδιαφέρον στρέφεται μόνο σε δημόσιου τομέα – ΔΕΚΟ, γιατί μόνο εκεί συναντάμε εργαζόμενους με ασφαλείς εργασίες (μόνιμους) και άλλους σε επισφαλείς εργασίες (συμβασιούχους, εργολαβίες, stage κ.λπ.)
 Δεύτερον: Στον ιδιωτικό τομέα όλοι οι εργαζόμενοι, ανεξαρτήτως εργασιακής σχέσης, ορισμένου ή αορίστου χρόνου, πλήρους ή μερικής απασχόλησης, νόμιμης ή παράνομης εργασίας, σε άμεσο ή έμμεσο εργοδότη, ποτέ δεν ήταν ασφαλείς, όλοι βιώνουν την ανασφάλεια και για κανέναν η επισφάλεια δεν εκλαμβάνεται ως κάτι το ιδιαίτερο και το διαφορετικό.
 Αυτό σήμερα γίνεται πιο εμφανές, όταν χιλιάδες εργαζόμενοι, με την απειλή της απόλυσης και μέσω «ατομικών συμφωνιών», αναγκάζονται και παραχωρούν εργασιακά τους δικαιώματα.
 Αυτό το γνωρίζουν καλύτερα οι εργαζόμενοι της Σίσσερ – Πάλκο, όταν η επιχείρηση μεταφέρθηκε στο εξωτερικό και οι ίδιοι βρέθηκαν στον δρόμο, ή όταν έκλεισε η Σεξ Φορμ και οι εργαζόμενοι εκεί, εκτός από τη δουλειά τους έχασαν και τις αποζημιώσεις τους(!) κ.ο.κ.
 Αντίθετα, όταν πρόκειται για εργαζόμενους με ασφαλείς εργασίες, δηλαδή σε επιχειρήσεις του Δημοσίου, και για παρόμοιες περιπτώσεις, οι εργαζόμενοι αυτοί είτε μεταφέρονται σε άλλη υπηρεσία του Δημοσίου ή πριμοδοτούνται και συνταξιοδοτούνται πρόωρα!
 Συνεπώς ο όρος επισφάλεια γίνεται κατανοητός όταν χρησιμοποιείται σε εργαζόμενους του Δημοσίου, ΔΕΚΟ – τράπεζες, αλλά είναι ακατανόητος και άτοπος για εργαζόμενους του ιδιωτικού τομέα.
 Τρίτον: Όταν με τον όρο επισφάλεια επιδιώκουμε τον προσδιορισμό και την ταύτιση με τις ελαστικές μορφές απασχόλησης, δεν είναι σωστό. Πέραν της ελαστικής απασχόλησης, σήμερα αυτό που κυριαρχεί και βασιλεύει στη χώρα μας είναι η εργοδοτική αυθαιρεσία και η τρομοκρατία, με εκτεταμένη παράνομη απασχόληση, με απλήρωτες υπερωρίες, με κατάχρηση εργασιακών δικαιωμάτων και αυτά δεν κατατάσσονται στις ελαστικές μορφές απασχόλησης και έχουν να κάνουν με τη μη εφαρμογή της εργατικής νομοθεσίας και για του λόγου το αληθές παραθέτουμε ορισμένα στοιχεία:
 1) 600.000 εργαζόμενοι παρανόμως είναι αδήλωτοι και ανασφάλιστοι.
 2) 270.000 εργαζόμενοι παρανόμως


text:
εμφανίζονται ως «ελεύθεροι επαγγελματίες» ενώ παρέχουν εξαρτημένη εργασία.
 3) 350.000 εργαζόμενοι -οι περισσότεροι- εμφανίζονται ως «προσωρινά απασχολούμενοι», ενώ καλύπτουν πάγιες και διαρκείς ανάγκες.
 4) 270.000 εργαζόμενοι -οι περισσότεροι- εμφανίζονται ως «μερικώς απασχολούμενοι» ενώ παρέχουν πλήρη εργασία.
 5) 150.000 εργαζόμενοι παρανόμως ενοικιαζόμενοι -οι περισσότεροι- καθώς μετά τους 18 μήνες δεν εντάσσονται στην επιχείρηση όπου εργάζονται ή δεν λαμβάνουν τα ίδια ασφαλιστικά εργασιακά δικαιώματα σύμφωνα με τον νόμο ή οι εταιρίες ενοικίασης προσωπικού εμφανίζονται ως εργολάβοι!!!
 6) Οι συλλογικές συμβάσεις εργασίας είναι χωρίς αντίκρισμα καθώς καταστρατηγούνται και δεν εφαρμόζονται.
 7) Οι απολύσεις εργαζομένων βρίσκονται σε ημερήσια διάταξη καθώς ακόμα και σε απαιτήσεις εφαρμογής νομίμων δικαιωμάτων ακολουθούν απολύσεις.
 8) Οι συνδικαλιστικές ελευθερίες έχουν σταματήσει έξω από τις πύλες των επιχειρήσεων με αποτέλεσμα το 85% των εργαζομένων στον ιδ. τομέα να βρίσκονται εκτός συνδικάτων.
 Συνεπώς άλλο πράγμα η ελαστική απασχόληση, και άλλο τα όργια της εργοδοτικής αυθαιρεσίας, άλλο η επισφάλεια και άλλο η βαρβαρότητα.
 Τέταρτον: Στην Ελλάδα έχει δημιουργηθεί μια εκτεταμένη ζώνη παράνομων μορφών απασχόλησης και παραβιάσεις στοιχειωδών δικαιωμάτων των εργαζομένων και αυτά δεν είναι σωστό να συγχέονται με τις ελαστικές μορφές απασχόλησης.
 Η προσομοίωση της παράνομης απασχόλησης με τις ελαστικές μορφές απασχόλησης εξισώνει τη νομιμότητα με την παρανομία, υποτιμά και υποβαθμίζει την εργοδοτική ασυδοσία, αποπροσανατολίζει τους αγώνες των εργαζομένων για διεκδίκηση νομίμων δικαιωμάτων, απαλλάσσει ευθύνες από την κυβέρνηση και από αρμοδιότητες το υπουργείο Εργασίας για την τήρηση της εργατικής νομοθεσίας.
 Είναι άλλο πράγμα ο αγώνας για εφαρμογή της εργατικής νομοθεσίας, για ένταξη των παράνομων μορφών απασχόλησης στη νομιμότητα και άλλο θέμα ο αγώνας για κατάργηση ή τροποποίηση των ελαστικών μορφών απασχόλησης.
 Η κυβέρνηση έχει τεράστιες ευθύνες για την τήρηση της εργατικής νομοθεσίας, για την πάταξη της παράνομης απασχόλησης και άλλου είδους ευθύνες για την τροποποίηση της εργατικής νομοθεσίας.
 Θα πρέπει να ανέβουν οι τόνοι σε θέματα που αφορούν την τήρηση της εργατικής νομοθεσίας. Δεν μπορεί να απολύονται εργαζόμενοι επειδή ζητούν τα νόμιμα ή επειδή εγγράφονται στο σωματείο και αυτό να περνά απαρατήρητο. Δεν μπορεί να υπάρχουν 1.000.000 μισθωτοί διαπιστωμένα σε παράνομο καθεστώς και να παραμένουν στα αζήτητα.
 Πέμπτον: Θα πρέπει να αποφεύγονται οι γενικόλογες αναφορές περί επισφάλειας, καθώς ο όρος αυτός είναι πολύ ευρύς και δεν αφορά μόνο τους εργαζόμενους με ελαστικές μορφές απασχόλησης. Σχετίζεται με περισσότερα θέματα, αφορά πολλές κατηγορίες εργαζομένων σχεδόν στο σύνολό τους σήμερα είναι επισφαλείς.
 Έχει να κάνει και με την κακοπληρωμένη εργασία ή τις απλήρωτες υπερωρίες, με τις γυναίκες καθώς αμείβονται χαμηλότερα κατά 19% από τον άνδρα, με όλους τους νέους καθώς έχουν διαφορετικά εργασιακά – ασφαλιστικά δικαιώματα από τους παλαιούς εργαζόμενους, με όλους τους συνταξιούχους καθώς οι συντάξεις έχουν παγώσει και δεν ακολουθούν τις αυξήσεις των μισθωτών κ.ο.κ.
 Ο αγώνας για κατάργηση της ελαστικής εργασίας, για πλήρη και σταθερή εργασία, είναι οραματικός και χωρίς αποτέλεσμα όταν δεν συνδυάζεται με παρεμβάσεις και σε μικρές αλλαγές που πρέπει να γίνουν σήμερα. Οι εργαζόμενοι δεν ενεργοποιούνται και δεν κινητοποιούνται για το καλύτερο τη στιγμή που ακόμα και τα νόμιμα δεν εφαρμόζονται.
 Συνεπώς οι παρεμβάσεις για την τήρηση της εργατικής νομοθεσίας ενάντια στην εργοδοτική ασυδοσία αφορούν το σήμερα, είναι πειστικές για


text:
τους εργαζόμενους και θα πρέπει να πυκνώσουν. Όμως για να έχουν αποτέλεσμα θα πρέπει να είναι στοχευμένες, να γίνονται αντιληπτές και κατανοητές ανά κατηγορία εργαζομένων και να έχουν συνέχεια.
 Ορισμένες προτάσεις ανά κατηγορία εργαζομένων:
 Οι προτάσεις κατατάσσονται σε τρεις ενότητες, στην τήρηση της εργατικής νομοθεσίας, στη θωράκιση και σε κατάργηση νόμων.
 1) Αυστηρή τήρηση της εργατικής νομοθεσίας:
 Η κυβέρνηση έχει την υποχρέωση και την ευθύνη για την τήρηση της ισχύουσας νομοθεσίας:
 Α) Ένταξη στη νόμιμη απασχόληση, όλων των αδήλωτων – ανασφάλιστων, απαιτήσεις μισθολογικών διαφορών και αναδρομική ασφαλιστική τακτοποίηση. Να κηρυχθεί ποινικό αδίκημα η αδήλωτη εργασία. Να δοθούν κίνητρα στους εργαζόμενους για να καταγγέλλουν και οι ίδιοι την ανασφάλιστη εργασία.
 Β) Ένταξη στη νόμιμη εξαρτημένη εργασία όλων των ψευδο-αυτοαπασχολούμενων, απαιτήσεις μισθολογικών διαφορών και αναδρομική ασφαλιστική τακτοποίηση στο ΙΚΑ.
 Γ) Ένταξη στις επιχειρήσεις όπου εργάζονται όλοι όσοι έχουν συμπληρώσει 18 μήνες ως ενοικιαζόμενοι και ανεξάρτητα από το εάν η εταιρεία ενοικίασης εμφανίζεται ως «εργολάβος». Απαιτήσεις μισθολογικών και ασφαλιστικών διαφορών.
 Δ) Ένταξη στη νόμιμη απασχόληση, με μετατροπή σε αορίστου χρόνου, των επαναλαμβανόμενων συμβάσεων «ορισμένου χρόνου» που καλύπτουν πάγιες και διαρκείς ανάγκες.
 Ε) Πάταξη της αυθαιρεσίας με την εφαρμογή των συλλογικών συμβάσεων και της εργατικής νομοθεσίας.
 Ζ) Πάταξη της τρομοκρατίας με την εφαρμογή των Νόμων 1767/88 και 1264/82, δημιουργία επιχειρησιακών σωματείων ή συμβουλίων εργαζομένων σε όλες τις επιχειρήσεις άνω των 20 ατόμων.
 2) Θωράκιση της νομοθεσίας, που αφορά, την εποχική & μερική απασχόληση, την ανεργία, τις απολύσεις:
 Α) Η προσωρινή απασχόληση θα πρέπει να περιοριστεί αυστηρά σε εποχικές εργασίες. Όλοι οι εποχικοί να λαμβάνουν την αποζημίωση με τη λήξη της σύμβασης. Να λαμβάνουν ειδική προσαύξηση στον μισθό. Χωρίς αποκλεισμούς να εντάσσονται όλοι στον Νόμο 1836/89 για να λαμβάνουν το ειδικό βοήθημα από τον ΟΑΕΔ.
 Β) Να προστατευτούν τα δικαιώματα των εργαζομένων στη «μερική απασχόληση». Να αμείβονται ως υπερωρία οι υπερβάσεις των ωραρίων. Να μην αποκλείονται από τα βαρέα λόγω μικρότερου χρόνου εργασίας. Να μην αποκλείονται από το πενθήμερο και να ασφαλίζονται για 25 ημέρες τον μήνα. Οι άδειες, τα επιδόματα αδείας, τα δώρα Χριστουγέννων – Πάσχα, οι αποζημιώσεις να υπολογίζονται με βάση τον πραγματικό χρόνο εργασίας και όχι με αυτόν που φαίνεται στα χαρτιά. Να μην εξαιρείται κανείς από την ειδική προσαύξηση στον μισθό. Να απαγορεύονται οι επαναλαμβανόμενες αλλαγές των ωραρίων εργασίας. Να περιοριστεί στο 10% ανά επιχείρηση.
 Γ) Να ενισχυθούν τα δικαιώματα των ανέργων. Να αυξηθεί το επίδομα ανεργίας, να καταβάλλεται για όλο το χρονικό διάστημα, να λογίζεται ως χρόνος ασφάλισης, κ.λ.π.
 Δ) Προστασία όλων των εργαζομένων από αυθαίρετες απολύσεις. Να απαγορεύονται οι απολύσεις σε εργαζόμενους που αποκαλύπτουν ανασφάλιστη εργασία ή, όταν γίνεται, μετά από διεκδίκηση μισθολογικών διαφορών. Να απαιτείται το τεκμήριο σπουδαίου λόγου και να θεωρούνται άκυρες για εργαζόμενους άνω των 50 ετών.
 3) Κατάργηση νόμων:
 * Να καταργηθεί ο νόμος που επιτρέπει την ενοικίαση ανθρώπων.
 * Να καταργηθούν οι νόμοι που διαχωρίζουν τους εργαζόμενους σε παλαιούς και νέους.
 * Να καταργηθούν οι «ατομικές συμφωνίες» που μεταβάλλουν εργασιακά δικαιώματα.
 * Να καταργηθούν οι νόμοι που παραγράφουν εργασιακά και ασφαλιστικά δικαιώματα.


text:
Εργασία: Υπεγράφη η ΚΥΑ για τις 36.500 προσλήψεις στους δήμους - VimaThess-News.gr
 Εκδόθηκε η ΚΥΑ για τη νέα ΟΑΕΔ κοινωφελής εργασία για το 2020, πράγμα που σηματοδοτεί την έναρξη των διαδικασιών για τις αιτήσεις από τους ανέργους, οι οποίοι θα συμμετάσχουν και θα διεκδικήσουν μία από τις 36.500 προσλήψεις σε 332 δήμους της χώρας.
 Την Κοινή Υπουργική Απόφαση ΚΥΑ σχετικά με τον αναμορφωμένο κύκλο του Προγράμματος Απασχόλησης Κοινωφελούς Χαρακτήρα για 36.500 άτομα σε Δήμους, Περιφέρειες, Κέντρα Κοινωνικής Πρόνοιας Περιφερειών, Υπηρεσίες Υπουργείων και άλλων φορέων, υπέγαψαν σήμερα, Τετάρτη 04/03/2020, οι Υπουργοί Εργασίας και Κοινωνικών Υποθέσεων, Γιάννης Βρούτσης, και Εσωτερικών, Τάκης Θεοδωρικάκος.
 ΟΑΕΔ Κοινωφελής Εργασία – Σκοπός
 Το νέο πρόγραμμα κοινωφελούς εργασίας του ΟΑΕΔ σε Δήμους, Περιφέρειες, Κέντρα Κοινωνικής Πρόνοιας και σε 37 υπηρεσίες του υπουργείου Περιβάλλοντος και Ενέργειας/φορείς διαχείρισης προστατευόμενων περιοχών, θα προσφέρει εργασία οκτάμηνης διάρκειας και θα ενταχθούν σε αυτό εγγεγραμμένοι άνεργοι στα μητρώα του ΟΑΕΔ, ηλικίας έως 67 ετών, οι οποίοι τουλάχιστον έχουν ολοκληρώσει την υποχρεωτική Δευτεροβάθμια Εκπαίδευση.
 Η νέα Κοινωφελής εργασία του ΟΑΕΔ θα δώσει έμφαση στους μακροχρόνια ανέργους και στους ανέργους με χαμηλά προσόντα.
 Ο βασικός σκοπός του νέου Προγράμματος 8μηνης διάρκειας είναι η επανασύνδεση των μακροχρονίων ανέργων και ευάλωτων ομάδων στην αγορά εργασίας, η αναβάθμιση των δεξιοτήτων των ανέργων, η κάλυψη των κοινωνικών αναγκών και η σύζευξη των παραγωγικών ικανοτήτων των ανέργων με τις ανάγκες της τοπικής κοινωνίας.
 Ο Υπουργός Εργασίας και Κοινωνικών Υποθέσεων, Γιάννης Βρούτσης, δήλωσε σχετικά τα εξής:
 Στοχεύουμε με υπεύθυνο και οργανωμένο σχέδιο και κυρίως αποτελεσματικές δράσεις, στην ουσιαστική ενίσχυση της απασχόλησης ενώ η βελτίωση του προγράμματος κοινωφελούς εργασίας και η αναβάθμιση και των υπόλοιπων ενεργητικών προγραμμάτων μείωσης της ανεργίας αποτελεί την αιχμή της πολιτικής μας.»
 Ο υπουργός Εσωτερικών, Τάκης Θεοδωρικάκος, δήλωσε σχετικά:
 Ειδικότερα, τα προγράμματα ΟΑΕΔ Κοινωφελής Εργασία εντάσσονται στους ακόλουθους τομείς προτεραιότητας:
 Αντικείμενο της νέα κοινωφελούς εργασίας που θα προκηρύξει ο ΟΑΕΔ είναι η προώθηση στην απασχόληση ανέργων εγγεγραμμένων στα μητρώα του Οργανισμού (ωφελούμενοι) μέσω της τοποθέτησής τους για συνολικό χρονικό διάστημα οκτώ (8) μηνών σύμφωνα με το ν. 4152/2013, όπως η δημόσια πρόσκληση θα εξειδικεύσει,σε Δήμους, Περιφέρειες, Κέντρα Κοινωνικής Πρόνοιας Περιφερειών (ΚΚΠΠ)/ συναφείς φορείς, Υπηρεσίες Υπουργείων και άλλων φορέων (επιβλέποντες φορείς), καθώς και η συμμετοχή στην κατάρτιση για την περαιτέρω ενδυνάμωση και αναβάθμιση των προσόντων και των δεξιοτήτων των ανέργων σε συνδυασμό με την απασχόλησή τους προς την επίτευξη του στόχου της ένταξης / επανένταξής τους στην αγορά εργασίας.
 ΟΑΕΔ Κοινωφελής Εργασία – Ωφελούμενοι & Σύστημα Επιλογής
 Η προκήρυξη μετά την έκδοση της ΚΥΑ αναμένεται να εκδοθεί άμεσα από τον ΟΑΕΔ και θα καθορίσει τις προθεσμίες υποβολής αιτήσεων.
 Δείτε ολόκληρη την απόφαση ΕΔΩ!
 Προηγούμενο άρθρο ΚΑΛΟΧΩΡΙ : Σύλλογός Γονέων Α’Δημ. σχολείου – Ευχαριστήριο
 Επόμενο άρθρο Δήμος ΛΑΓΚΑΔΑ : Τα Εφημερεύοντα φαρμακεία φαρμακεία το μήνα Μάρτιο στον Λαγκαδά


text:
ΒΑΕ: Καταγγελία και συμβασιούχοι Καθαριότητας ΟΑΕΔ κατά αυτών των Δήμων -
 Home Ανακοινώσεις Συλλόγων-Φορέων-Σωματείων Εργασία-Ασφάλιση Τα Νέα των Δήμων ΒΑΕ: Καταγγελία και συμβασιούχοι Καθαριότητας ΟΑΕΔ κατά αυτών των Δήμων
 ΒΑΕ: Καταγγελία και συμβασιούχοι Καθαριότητας ΟΑΕΔ κατά αυτών των Δήμων
 Με σοβαρή καταγγελία κατά της Διοίκησης του ΟΑΕΔ (ότι η μη καταβολή του επιδόματος επικίνδυνης και ανθυγιεινής εργασίας σ’ αυτούς, οφείλεται σε άρνηση του Γενικού Λογιστηρίου του Κράτους), η Επιτροπή Αγώνα Συμβασιούχων Καθαριστών ΟΑΕΔ, με επιστολή της προς τον Πρωθυπουργό και το Υπουργείο Εργασίας, καταγγέλλει τη μη καταβολή του εν λόγω επιδόματος έως σήμερα, καθώς και τη μη παροχή ΜΑΠ.
 Ακόμη, οι συμβασιούχοι καταγγέλλουν διαχωρισμό με τους εργαζομένους στους Δήμους στον τομέα της καθαριότητας.
 Είμαστε η Επιτροπή Αγώνα Συμβασιούχων Καθαριστών ΟΑΕΔ η οποία αποτελείτε από εργαζόμενους της Σοχ1/2018 του ΟΑΕΔ. Με αυτή την επιστολή θέλουμε να διαμαρτυρηθούμε και να καταγγείλουμε την Διοίκηση του ΟΑΕΔ και το Υπουργείο Εργασίας για τη ΜΗ ΚΑΤΑΒΟΛΗ ΕΠΙΔΟΜΑΤΟΣ ΕΠΙΚΙΝΔΥΝΗΣ ΚΑΙ ΑΝΘΥΓΙΕΙΝΗΣ ΕΡΓΑΣΙΑΣ. Βρισκόμαστε στη δυσάρεστη θέση, ένα χρόνο μετά την πρόσληψή μας και μετά από 5 μήνες εμπαιγμού και κενών υποσχέσεων να διεκδικούμε τα δίκαια αιτήματα μας για την καταβολή του επιδόματος.
 Από τον περασμένο Οκτώβριο ́18 μας ενημέρωσαν από τις περιφερειακές διευθύνσεις του ΟΑΕΔ ότι υπάρχει κονδύλι για το επίδομα ανθυγιεινής και επικίνδυνης εργασίας και άρχισαν να βγάζουν μισθολογικές εκκαθαρίσεις με αναδρομική ισχύ από τον Μαιο ́18 με εντολή της Διοίκησης του ΟΑΕΔ. Ενώ περιμέναμε την καταβολή του επιδόματος στους λογαριασμούς μας τον Νοεμβριο ́18 μας ενημερώνουν προφορικά ότι το επίδομα απορρίφτηκε από το Γενικό Λογιστήριο του Κράτους. Τον Δεκέμβριο ́18 και αφού συγκεντρωθήκαν εργαζόμενοι στείλανε επιστολή προς το Υπουργείο Εργασίας και στον ΟΑΕΔ που αναφερόμασταν στο επίδομα. Μερικές μέρες αργότερα εργαζόμενοι έστειλαν μαζικά προσωπικές αιτήσεις προς τον ΟΑΕΔ ώστε να μας απαντήσουν γραπτώς τους λογούς που δεν μας καταβάλουν το επίδομα ανθυγιεινής και ΜΑΠ απάντηση που φυσικά δεν έλαβαν μέχρι σήμερα κι ας ήταν υποχρεωμένοι βάση νομού να απαντήσουν σε 15 μέρες. Τον Ιανουάριο ́19 κάναμε ερώτηση στο Γενικό Λογιστήριο του Κράτους και η απάντηση τους ήταν ότι είναι αρμοδιότητα του φορέα που εργάζεστε. Όπως διαπιστώθηκε στην πορεία μετά από τηλεφωνική επικοινωνία με το Γραφείου Υφυπουργού Εργασίας, Κοινωνικής Ασφάλισης φαίνεται ξεκάθαρα ότι τον Νοέμβριο που μας απέρριπτε ο ΟΑΕΔ το επίδομα δεν είχε γίνει καν ερώτηση στο Γενικό Λογιστήριο του Κράτους αλλά η ερώτηση τους πήγε καθυστερημένα μερικούς μήνες αργότερα τον Φεβρουάριο ́19 ύστερα από πιέσεις των εργαζομένων που ξεσκέπασαν το ΤΕΡΑΣΤΙΟ ΨΕΜΑ της Διοίκησης του ΟΑΕΔ.
 ΠΟΥ ΠΗΓΕ ΤΕΛΙΚΑ ΤΟ ΚΟΝΔΥΛΙ ΤΟΥ ΕΠΙΔΟΜΑΤΟΣ ΑΝΘΥΓΙΕΙΝΗΣ & ΕΠΙΚΙΝΔΥΝΗΣ ΕΡΓΑΣΙΑΣ?
 Πλήρη αδιαφορία και εμπαιγμό από την πλευρά της Διοίκησης του ΟΑΕΔ και του Υπουργείου Εργασίας απέναντι στους εργαζόμενους που εξαντλήσαν κάθε περιθώριο ώστε να απαντηθούν τα ερωτήματα τους για τα εργασιακά τους δικαιώματα. Με ποιο σκεπτικό να γίνεται διαχωρισμός εργαζομένων στον τομέα της καθαριότητας ανάμεσα σε ΟΤΑ-ΟΑΕΔ αφού το αντικείμενο της εργασίας μας είναι το ίδιο. Από τη στιγμή που απασχολούμαστε με την εποπτεία καθαριότητας, ερχόμαστε καθημερινός σε επαφή με καθαριστικά φάρμακα, συλλογή σκουπιδιών, καθαρισμό τουαλετών, καθαρισμό εσωτερικών και εξωτερικών χώρων όπως καταγράφετε στην ερμηνευτική εγκύκλιο


text:
33 που επεξηγεί την εφαρμογή του νομού 4483/2017 στο άρθρο 98 και ειδικότερα στη σελίδα 28.
 Χρειάζονται μήπως και άλλες αποδείξεις για τη συμπαιγνία της Διοίκησης ΟΑΕΔ και του Υπουργείου Εργασίας εις βάρος μας, με στόχο να μας σύρουνε σιγά-σιγά και σιωπηρά προς την έξοδο;
 Έτσι λοιπόν επιβεβαιώνεται ότι οι μνημονιακοί νόμοι είναι εδώ, ισχύουν και συνεχίζουν να εφαρμόζονται, παράγοντας συγκεκριμένα αποτελέσματα. Νόμοι που η κυβέρνηση άφησε ανέγγιχτους. Όπως άφησε ανέγγιχτες και τις διατάξεις που προβλέπουν την αύξηση των ορίων ηλικίας συνταξιοδότησης και για τους ασφαλισμένους που παραμένουν σε καθεστώς ΒΑΕ. Παράλληλα η κυβέρνηση προχώρησε στην ψήφιση νόμου (4512/2018, άρθρο 396) με τον οποίο επανεξετάζεται και το καθεστώς των ΒΑΕ στο δημόσιο, για όσους εργαζόμενους (ΟΤΑ, νοσηλευτές) υπάγονται σε αυτό, βάζοντας στο στόχαστρο και το επίδομα ανθυγιεινής και επικίνδυνης εργασίας που λαμβάνουν μέχρι τώρα.
 Δεν παρακαλάμε και δεν ικετεύουμε για λύπηση. Ξέρουμε ότι είμαστε ανάμεσα στα εκατοντάδες χιλιάδες θύματα μιας κρίσης που φορτώθηκε άδικα στις πλάτες μας. Ξέρουμε ότι τα περιθώρια για να συμπληρώσουμε ένα πενιχρό οικογενειακό εισόδημα και κάποια ένσημα, για την κουτσουρεμένη σύνταξή μας, είναι περιορισμένα από μια βάρβαρη πολιτική. Δεν εγκαταλείπουμε όμως, όπως θα περίμεναν κάποιοι, τον αγώνα και τη διεκδίκηση για την επιβίωση των οικογενειών μας. Στέλνουμε μήνυμα σε εκατοντάδες χιλιάδες εγκλωβισμένους όμηρους συμβασιούχους να μην σκύψουν το κεφάλι σε κανέναν καλοθελητή, που προσφέρει παρασκηνιακές μεσολαβήσεις. Εμείς το μάθαμε με πικρή πείρα. Διεκδικήστε ανοιχτά και φωναχτά. Το δίκιο μας δεν πρέπει να το πνίγουμε μόνοι μας, επιτρέποντας τη διαιώνιση της βάρβαρης κατάστασης που ζούμε».
 ΔΙΕΚΔΙΚΟΥΜΕ ΚΑΙ ΑΠΑΙΤΟΥΜΕ ΤΗΝ ΑΜΕΣΗ ΚΑΤΑΒΟΛΗ ΤΟΥ ΕΠΙΔΟΜΑΤΟΣ ΑΝΘΥΓΙΕΙΝΗΣ ΚΑΙ ΕΠΙΚΙΝΔΥΝΗΣ ΕΡΓΑΣΙΑΣ ΣΤΟΥΣ ΣΥΜΒΑΣΙΟΥΧΟΥΣ ΚΑΘΑΡΙΣΤΕΣ-ΣΤΡΙΕΣ ΤΟΥ ΟΑΕΔ ΚΑΙ ΤΗΝ ΑΜΕΣΗ ΑΠΟΚΑΤΑΤΑΣΤΑΣΗ ΤΟΥ ΔΙΑΧΩΡΙΣΜΟΥ ΠΟΥ ΓΙΝΕΤΑΙ ΑΝΑΜΕΣΑ ΣΤΟ ΠΡΟΣΩΠΙΚΟ ΚΑΘΑΡΙΟΤΗΤΑΣ ΟΤΑ-ΟΑΕΔ. ΓΙΑ ΝΑ ΛΥΘΕΙ ΤΟ ΘΕΜΑ ΜΑΣ ΧΡΕΙΑΖΕΤΑΙ ΠΟΛΙΤΙΚΗ ΒΟΥΛΗΣΗ.......ΥΠΑΡΧΕΙ?
 ΕΠΙΤΡΟΠΗ ΑΓΩΝΑ ΣΥΜΒΑΣΙΟΥΧΩΝ ΚΑΘΑΡΙΣΤΩΝ ΟΑΕΔ
 ΓΑΛΑΝΗ ΠΑΡΑΣΚΕΥΗ
 ΣΑΚΑΛΙΔΟΥ ΑΝΑΣΤΑΣΙΑ
 1. ΓΡΑΦΕΙΟ ΠΡΩΘΥΠΟΥΡΓΟΥ
 2. ΥΠΟΥΡΓΕΙΟ ΕΡΓΑΣΙΑΣ
 ΘΕΣΣΑΛΟΝΙΚΗ 9/5/2019
 ΒΑΕ: Καταγγελία και συμβασιούχοι Καθαριότητας ΟΑΕΔ κατά αυτών των Δήμων Reviewed by πρΟΤΑση on Μαΐου 10, 2019 Rating: 5


text:
Νέο πρόγραμμα του ΟΑΕΔ για 23.000 ανέργους, από 29 έως 64 ετών – Futures and Options
 ΟΑΕΔ: Τι ισχύει για τις παρατάσεις των επιδομάτων ανεργίας
 Σύμφωνα με την αναπληρώτρια υπουργό Εργασίας, κ. Ράνια Αντωνοπούλου και όπως ανακοίνωσε σε συνέντευξή της, τέλη Σεπτεμβρίου, πρόκειται να ξεκινήσει ένα νέο πρόγραμμα του ΟΑΕΔ που θα αφορά ανέργους ηλικίας 29 έως 64 ετών.
 Το πρόγραμμα αυτό, απευθύνεται σε 23.000 χιλιάδες ανέργους και όχι σε 16 χιλιάδες που προβλεπόταν, αρχικώς. Οι ωφελούμενοι θα λαμβάνουν υψηλότερες αποδοχές στο εξής, και επιπλέον στο 50% αυτών θα δίνεται η δυνατότητα εγγυημένης απασχόλησης σε ιδιωτικές εταιρείες για έξι μήνες, σε αντίθεση με τον αρχικό σχεδιασμό του προγράμματος που περιλάμβανε εγγυημένη απασχόληση μόνον για το ένα τέταρτο των ωφελουμένων και μόνο για δύο μήνες.
 Με τις τροποποιήσεις αυτές, ο άνεργος που θα προσληφθεί, θα λαμβάνει, μαζί με την εργοδοτική συμμετοχή, 5.500 ευρώ, και όχι 1.600 ευρώ.
 Στη συνέντευξή της, η κ. Αντωνοπούλου αναφέρεται και στην επανένταξη των μακροχρόνια ανέργων στην αγορά εργασίας. Συνολικά λοιπόν, οι άνεργοι που θα περιληφθούν στο πρόγραμμα θα ανέρχονται στους 43.000. Μάλιστα υπογραμμίζει ότι για πρώτη φορά πρόκειται για πρόγραμμα οκτάμηνης διάρκειας, με πλήρη ασφαλιστικά και εργασιακά δικαιώματα, όπως κατοχυρώθηκαν, έπειτα από νομοθετική ρύθμιση του υπουργείου Εργασίας. Παράλληλα, η κ. Αντωνοπούλου, μέσω της συνέντευξής της στο ΑΠΕ-ΜΠΕ, αναφέρεται και στο σχεδιασμό του υπουργείου Εργασίας για την ενίσχυση της απασχόλησης στις μικρομεσαίες επιχειρήσεις.
 Tον ερχόμενο Οκτώβριο μάλιστα, θα υλοποιηθεί πρόγραμμα επιχορήγησης επιχειρήσεων για την απασχόληση 10.000 ανέργων, ηλικίας 30-49 ετών, σε επιχειρήσεις του ιδιωτικού τομέα, συμπεριλαμβανομένων και των μικρομεσαίων επιχειρήσεων. Για τα προγράμματα που απευθύνονται σε συγκεκριμένους κλάδους της οικονομίας, η κ. Αντωνοπούλου τονίζει ότι στις προτεραιότητες του υπουργείου Εργασίας είναι η ανάπτυξη του ανθρώπινου δυναμικού, για μείωση του ψηφιακού ελλείμματος και την ανάπτυξη δεξιοτήτων σε τεχνολογίες αιχμής, λαμβάνοντας υπόψη ότι η χώρα μας εμφανίζει σημαντικό ψηφιακό έλλειμμα.
 Επιπρόσθετα, αναφέρει ότι η δημιουργία ενός σταθερού περιβάλλοντος που θα υποστηρίζει την κοινωνική οικονομία και τα παραγωγικά κοινωνικά εγχειρήματα, προκειμένου να μπορούν να συνεισφέρουν σημαντικό μερίδιο στο ΑΕΠ, όπως συμβαίνει σε πολλές χώρες της Ευρώπης και της Αμερικής, αποτελεί κεντρικό σκοπό της κυβέρνησης. Όπως σημειώνει, για την κυβέρνηση ΣΥΡΙΖΑ, η ανάπτυξη της Κοινωνικής Οικονομίας είναι οριζόντια προτεραιότητα. «Γι’ αυτό το λόγο, εισάγουμε ένα νέο θεσμικό πλαίσιο, το οποίο θα δίνει τη δυνατότητα ανάπτυξης συνεταιριστικών δομών και δομών κοινωνικής οικονομίας σε όλους τους κλάδους της οικονομίας. Επίσης, με το σχέδιο νόμου για την ανάπτυξη της Κοινωνικής και Αλληλέγγυας Οικονομίας, το οποίο αναμένεται να ψηφιστεί εντός Σεπτεμβρίου, ιδρύεται Ταμείο Κοινωνικής Οικονομίας» υπογραμμίζει.
 Το πρόγραμμα λοιπόν αναφέρεται σε μια δράση, η οποία απευθύνεται, κυρίως, σε ανέργους με χαμηλά προσόντα και δεξιότητες, ηλικίας 29 έως 64 ετών, αλλά και σε απόφοιτους ΑΕΙ-ΤΕΙ. Σκοπός του είναι η βελτίωση του βιογραφικού τους, προκειμένου να μπορούν, με αξιώσεις, να διεκδικήσουν μια θέση εργασίας σε 60 ειδικότητες των 10 πιο δυναμικών κλάδων της ελληνικής οικονομίας. Η ενίσχυση του βιογραφικού των ανέργων θα πραγματοποιηθεί, μέσω της κατάρτισής τους, της πρακτικής άσκησης σε ιδιωτικές εταιρείες, αλλά και της πιστοποίησης των προσόντων τους.
 Σύμφωνα με τις απαντήσεις της αναπληρώτριας υπουργού


text:
εργασίας στη συνέντευξη:
 Εκτός της ενίσχυσης των προσόντων των ανέργων, το πρόγραμμα προβλέπει για το 50% των ωφελουμένων (11.500 άνεργοι) εγγυημένη απασχόληση σε εταιρείες του ιδιωτικού τομέα που δραστηριοποιούνται στους δυναμικούς κλάδους της οικονομίας. Η εγγυημένη εργασία με πλήρη ασφαλιστικά δικαιώματα αποτελεί στρατηγικό στόχο των προγραμμάτων απασχόλησης που σχεδιάζεται στο υπουργείο Εργασίας και υλοποιεί ο ΟΑΕΔ. Ο κάθε άνεργος που θα συμμετέχει στο πρόγραμμα, θα λαμβάνει εκπαιδευτικό επίδομα 600 ευρώ, επίδομα πρακτικής άσκησης 2.000 ευρώ, πράγμα που σημαίνει ότι ο κάθε άνεργος θα λαμβάνει για τέσσερις μήνες επαγγελματικής κατάρτισης και πρακτικής άσκησης συνολικά 2.600 ευρώ, συμπεριλαμβανομένων και των κρατήσεων. Από κει και πέρα, οι 11.500 άνεργοι θα έχουν τη δυνατότητα να προσληφθούν για έξι μήνες σε εταιρείες των συγκεκριμένων κλάδων της οικονομίας, δηλαδή στους κλάδους: Εμπόριο, Logistics, Έργα υποδομής και Τεχνικά επαγγέλματα, Τουρισμός, Τεχνολογίες Πληροφορικής και Επικοινωνιών, Περιβάλλον-Διαχείριση Στερεών και Υγρών Αποβλήτων, Τρόφιμα-Ποτά, Ενέργεια, Βιομηχανία και Αγροτικός Τομέας . Επιπλέον, ο σχεδιασμός του υπουργείου Εργασίας για το πρόγραμμα κοινωφελούς εργασίας, το οποίο θα επεκταθεί, πέραν των 51 δήμων (17 και 34) και στους υπόλοιπους 274 δήμους της χώρας είναι ο εξής: Η νέα γενιά προγραμμάτων κοινωφελούς εργασίας έχει στόχο την επανένταξη των μακροχρόνια ανέργων στην αγορά εργασίας. Συνολικά, στο πρόγραμμα θα ενταχθούν περίπου 43.000 άνεργοι. Για πρώτη φορά, το πρόγραμμα είναι οκτάμηνης διάρκειας, με πλήρη ασφαλιστικά και εργασιακά δικαιώματα, όπως κατοχυρώθηκαν, έπειτα από νομοθετική ρύθμιση του υπουργείου Εργασίας καθώς επίσης και για πρώτη φορά, τα προγράμματα κοινωφελούς εργασίας δίνουν τη δυνατότητα στον άνεργο να βελτιώσει το βιογραφικό του, προκειμένου να ενισχύσει τις δυνατότητες επανένταξής του στην αγορά εργασίας, μετά το τέλος του προγράμματος.
 Σε αυτό το πλαίσιο, στο πρόγραμμα περιλαμβάνονται, εφόσον το επιθυμεί ο άνεργος, κατάρτιση στην «Τεχνολογία Πληροφοριών και Επικοινωνίας» (ΤΠΕ) και σεμινάρια, με θέμα «Κοινωνική Οικονομία και Κοινωνική Επιχειρηματικότητα», καθώς και συμβουλευτικές υπηρεσίες από τον ΟΑΕΔ. Αυτές οι καινοτομίες κατέστησαν το πρόγραμμα ιδιαίτερα ελκυστικό για τους ανέργους. Για 3.737 θέσεις που προκηρύχτηκαν σε πρώτη φάση σε 17 δήμους θύλακες υψηλής μακροχρόνιας ανεργίας, υποβλήθηκαν 52.117 αιτήσεις. Δηλαδή για μια θέση εργασίας υπήρχαν 14 αιτήσεις, όταν στα προηγούμενα προγράμματα κοινωφελούς εργασίας η ζήτηση για ένταξη στο πρόγραμμα αποτυπώνονταν στην αναλογία πέντε αιτήσεις για μια θέση.
 Η λειτουργία του Ταμείου Κοινωνικής Οικονομίας και τα προσφερόμενα χρηματοδοτικά εργαλεία εκτιμάται ότι θα βοηθήσουν σημαντικά την ανάπτυξη των κοινωνικών επιχειρήσεων και, κατ’ επέκταση, τη δυνατότητά τους να επιτύχουν τους στόχους τους.
 Διαβάστε ακόμα......
 ανέργοι ηλικίας 30-49 ετών θέσεις εργασίας Κοινωνική Οικονομία και Κοινωνική Επιχειρηματικότητα κυβέρνηση ΣΥΡΙΖΑ νέο πρόγραμμα του ΟΑΕΔ ΟΑΕΔ Προγράμματα Κοινωφελούς Εργασίας Τεχνολογία Πληροφοριών και Επικοινωνίας 2016-08-30
 Tags ανέργοι ηλικίας 30-49 ετών θέσεις εργασίας Κοινωνική Οικονομία και Κοινωνική Επιχειρηματικότητα κυβέρνηση ΣΥΡΙΖΑ νέο πρόγραμμα του ΟΑΕΔ ΟΑΕΔ Προγράμματα Κοινωφελούς Εργασίας Τεχνολογία Πληροφοριών και Επικοινωνίας
 Προηγούμενο Αγορές ισοτιμιών και ειδοποιήσεις – σήματα
 Next ΟΑΕΔ: Υποβολή αιτήσεων για τις θέσεις εκπαιδευτικού προσωπικού για τα ΙΕΚ και ΣΕΚ
 Πότε θα καταβληθούν τα Επιδόματα των 800 και 600 ευρώ
 Στα μέτρα στήριξης της οικονομίας, των επιχειρήσεων και των εργαζομένων αναφέρθηκε μεταξύ άλλων ο Στέλιος Πέτσας κατά την ενημέρωση των πολιτικών συντακτών. Ο κυβερνητικός εκπρόσωπος αναφέρθηκε αναλυτικά και


text:
ΟΑΕΔ Επίδομα 1.150 ευρώ σε 13.400 εργαζόμενους - Ποιοι το δικαιούνται
 5, Ιούνιος, 2020 | 03:32
 HOT NEWS - ΕΙΔΗΣΕΙΣ ΣΗΜΕΡΑ LIVE ΕΡΓΑΣΙΑΚΑ 19|05|2019
 ΟΑΕΔ Επίδομα 1.150 ευρώ: Σε πλήρη εξέλιξη είναιι η διαδικασία υποβολής αιτήσεων στο νέο πρόγραμμα απασχόλησης του ΟΑΕΔ για 13.400 εγκλωβισμένους εργαζομένους.
 ΟΑΕΔ Επίδομα 1.150 ευρώ: Μητρώο Ωφελουμένων
 ΑΙΤΗΣΗ ΓΙΑ ΕΠΙΔΟΜΑ ΑΝΕΡΓΙΑΣ ΟΑΕΔ ΔΙΚΑΙΟΛΟΓΗΤΙΚΑ ΓΙΑ ΕΠΙΔΟΜΑ ΑΝΕΡΓΙΑΣ ΟΑΕΔ ΕΠΙΔΟΜΑ ΕΠΙΔΟΜΑ 2019 ΕΠΙΔΟΜΑΤΑ ΕΠΙΔΟΜΑΤΑ 2019 ΟΑΕΔ 2019 ΟΑΕΔ ΕΠΙΔΟΜΑ ΑΝΕΡΓΙΑΣ 2019


text:
Είδηση βόμβα: Τέλος η κάρτα ανεργίας σε όσους δεν αποδεικνύουν ότι ψάχνουν δουλειά | Eglimatikotita.gr ' : ''; var month = [1,2,3,4,5,6,7,8,9,10,11,12]; var month2 = ["Jan","Feb","Mar","Apr","May","Jun","Jul","Aug","Sep","Oct","Nov","Dec"]; var day = postdate.split("-")[2].substring(0,2); var m = postdate.split("-")[1]; var y = postdate.split("-")[0]; for(var u2=0;u2
 Home / εργασιακα / κοινωνια / Είδηση βόμβα: Τέλος η κάρτα ανεργίας σε όσους δεν αποδεικνύουν ότι ψάχνουν δουλειά
 1:21:00 μ.μ. εργασιακα , κοινωνια Edit
 «Οι εργαζόμενοι στον ΟΑΕΔ βιώνουμε μια ιδιαίτερα απαξιωτική πραγματικότητα στο εργασιακό μας περιβάλλον.
 Δεν αρκεί που δεν αυξάνονται οι θέσεις εργασίας, έτσι ώστε να μπορούμε να προσφέρουμε στους χιλιάδες των ανέργων, αλλά κάθε πρωί που πηγαίνουμε στη δουλειά μας δεν ξέρουμε αν θα μπορέσουμε να έχουμε ηλεκτρονική πρόσβαση στο Ολοκληρωμένο Πληροφοριακό Σύστημα του ΟΑΕΔ. Εδώ και τέσσερα χρόνια, παρότι όλες οι Διοικήσεις και Υπουργοί Εργασίας γνωρίζουν, όλοι ανεξαιρέτως, ότι οι ιδιώτες που διαχειρίζονται το ΟΠΣ του Οργανισμού δεν μπορούν να ανταπεξέλθουν στις ολοένα αυξανόμενες απαιτήσεις λειτουργίας του, εντούτοις δεν προχωρούν στην επίλυση του κυριότερου προβλήματος λειτουργίας του ΟΑΕΔ.» αναφέρει στην ανακοίνωση της η Ομοσπονδία υπαλλήλων ΟΑΕΔ τ. ΟΕΚ τ. ΟΕΕ.
 Μοναδική λύση σύμφωνα με την Ομοσπονδία, είναι η απαλλαγή από κάθε παροχή εργασίας από τους ιδιώτες, η προμήθεια νέας τεχνολογίας κεντρικών Η/Υ (servers) και η άμεση πρόσληψη ή μετάταξη από άλλες υπηρεσίες του Δημοσίου, μονίμων υπαλλήλων καταρτισμένων στα πληροφοριακά συστήματα. Η σημερινή Διοίκηση έχει προγραμματίσει την πρόσληψη 360 εργασιακών συμβούλων μέσα στο 2017 αλλά έχει αδιαφορήσει εγκληματικά στην πρόσληψη υπαλλήλων ειδικότητας Πληροφορικής έτσι ώστε να επιλύσει οριστικά το πρόβλημα που ταλαιπωρεί τόσες χιλιάδων ανέργων, επιχειρήσεων αλλά και εργαζομένων.
 Καλά θα κάνουν λοιπόν όλοι οι Διοικούντες να μη μας θεωρούν αφελείς και να πάρουν όλες εκείνες τις αποφάσεις για να έχουν επιτέλους οι αρμόδιες υπηρεσίες και οι μόνιμοι υπάλληλοι του ΟΑΕΔ τα «κλειδιά» του ΟΠΣ ΟΑΕΔ αφού είναι απαράδεκτο όλα τα αποτελέσματα επιλογής των επιχειρήσεων και μοριοδότησης των ανέργων όλων ανεξαιρέτως των προγραμμάτων του ΟΑΕΔ να διαχειρίζονται αποκλειστικά από τον ιδιώτη. Είναι μια παθογένεια που πρέπει επιτέλους να λάβει τέλος, έτσι ώστε να μη δίνουμε επιχειρήματα σε όσους σχεδιάζουν την υποβάθμιση του ΟΑΕΔ, υπονομεύοντας τις υπηρεσίες και τον κόπο μας.
 «Η αδιαφορία όμως των Διοικούντων, σε συνδυασμό με την προχειρότητα και ανικανότητα επίλυσης των τεχνικών λειτουργιών, αλλά και τη μηδενική βαρύτητα για τον τομέα της στέγασης, δίνουν στους πολίτες μια εικόνα εγκατάλειψης του, παρότι ο ΟΑΕΔ είναι ο μοναδικός δημόσιος φορέας στέγασης στην Ελλάδα». Τονίζει η Ομοσπονδία. Από τις 30 Οκτωβρίου 2016 έχει ψηφιστεί και δημοσιευτεί σε ΦΕΚ η ρύθμιση για τους άνεργους δανειολήπτες που έχουν πάρει δάνειο από τον ΟΕΚ και τους δίνει τη δυνατότητα να παγώσουν τη καταβολή της δόσης τους για ένα χρόνο.
 Στη ρύθμιση που ψηφίστηκε αναφέρεται ρητά ότι μετά από γνώμη του Δ.Σ ΟΑΕΔ θα εκδοθεί η Υπουργική Απόφαση που θα ρυθμίζει τις λεπτομέρειες υλοποίησης του Νόμου. Έχουν περάσει 50 ημέρες από τη δημοσίευση του ΦΕΚ και ενώ χιλιάδες των ανέργων δανειοληπτών απευθύνονται καθημερινά στον ΟΑΕΔ για να κάνουν την σχετική αίτηση οι υπάλληλοι δεν έχουν καμιά απολύτως ενημέρωση από τη Διοίκηση για το πότε θα ξεκινήσουν οι αιτήσεις. Κατά τη


text:
διάρκεια των συνεδριάσεων του Δ.Σ. του ΟΑΕΔ που συμμετέχουμε ως εκπρόσωποι εργαζομένων, ρωτήσαμε σχετικά σε δύο συνεδριάσεις για τις ρυθμίσεις αυτές και όχι μόνο δεν υπήρξε καμιά απάντηση για τον τρόπο με τον οποίο οι άνεργοι θα κάνουν τις σχετικές αιτήσεις αλλά δεν γνώριζε κανείς ούτε καν την ημερομηνία που θα ξεκινήσουν τις αιτήσεις τους.
 Τέλος, κάνουν γνωστό σε όλους ότι θα παρακολουθούν πολύ στενά την εφαρμογή του κανονισμού των υποχρεώσεων των ανέργων, που ψηφίστηκε από το Δ.Σ του ΟΑΕΔ και υποχρεώνει όλους τους άνεργους να αποδεικνύουν, συνεχώς το ενδιαφέρον τους για αναζήτηση εργασίας και εφόσον διαπιστώσουν ότι χρησιμοποιείται σαν εργαλείο για τη διαγραφή ανέργων και την πλασματική μείωση των δεικτών ανεργίας τότε θα επέμβουν με κάθε νόμιμο μέσο και θα καταγγείλουν τα περιστατικά χωρίς κανένα δισταγμό. Γιατί κανείς δεν έχει το δικαίωμα να διαγράφει τους ανέργους από τα μητρώα του ΟΑΕΔ και να τους αποκλείει ακόμη και από τις ελάχιστες παροχές όπως αυτής της δωρεάν μετακίνησης τους αν αποδεδειγμένα δεν έχει τα ανάλογα στοιχεία.


text:
Οικονομική κρίση - Επίκαιρη Επερώτηση της Δημοκρατικής Αριστεράς για την υποστήριξη των ανέργων.
 Επίκαιρη Επερώτηση της Δημοκρατικής Αριστεράς για την υποστήριξη των ανέργων.
 Με κεντρικό εισηγητή τον Σπύρο Λυκούδη, κοινοβουλευτικό εκπρόσωπο τον Νίκο Τσούκαλη και με παρεμβάσεις των βουλευτών της ΔΗΜΑΡ Βασίλη Οικονόμου, Γιώργου Κυρίτση, Μαρίας Ρεπούση, Δημήτρη Αναγνωστάκη, Θωμά Ψύρρα και Νίκης Φούντα έγινε η παρουσίαση των προτάσεων της ΔΗΜΑΡ για την ανεργία και τα άμεσα μέτρα στήριξης των ανέργων.
 Στη συζήτηση στην Ολομέλεια της Βουλής την κυβέρνηση εκπροσώπησε ο Υπουργός Εργασίας Γιάννης Βρούτσης.
 Ομιλία Σπύρου Λυκούδη
 ο εφιάλτης μιας ανεξέλεγκτης χρεωκοπίας της χώρας μας δείχνει να απομακρύνεται. Ωστόσο η αναγκαιότητα της πολιτικής και οικονομικής σταθερότητας παραμένει στο ακέραιο. Τώρα ίσως ακόμη περισσότερο. Και η υποχρέωσή μας απέναντι στις επόμενες γενιές, να νοικοκυρέψουμε τα δημοσιονομικά μας, επίσης παραμένει στο ακέραιο.
 Μπροστά μας σήμερα έχουμε δυο κυρίαρχους στόχους.
 Έναν μακροπρόθεσμο, να βγούμε από την επιτροπεία και τα μνημόνια, να χρηματοδοτήσουμε και να διευκολύνουμε την ανάπτυξη, να δημιουργήσουμε θέσεις εργασίας.
 Αλλού πιο αργά αλλού πιο γρήγορα, άλλοτε πιο αποτελεσματικά άλλοτε λιγότερο, βήματα κάνουμε. Φοβάμαι βέβαια ότι συνολικά προχωρούμε αργά και με παλινωδίες σε σύγκριση με τις απαιτήσεις της συγκυρίας- αλλά πάντως βήματα γίνονται. Θέλω να πιστεύω ότι η κυβέρνηση αυτή, ακριβώς επειδή στηρίζεται σε 3 κόμματα που τόλμησαν να αφήσουν πίσω τους τις εύκολες επιλογές, θα καταφέρει τελικά να οδηγήσει τα πράγματα σ ́ένα δρόμο ανάκαμψης.
 Χρειαζόμαστε όμως ένα εθνικό σχέδιο ανασυγκρότησης.
 Σχέδιο για να μη βουλιάξει το πλοίο στα απόνερα της κρίσης, την ύφεση και την ανεργία, για να δρομολογήσουμε την αναπτυξιακή πορεία της χώρας συντεταγμένα και με χρονοδιαγράμματα. Για να υιοθετήσουμε ένα υγιές παραγωγικό μοντέλο, ούτε κρατικοδίαιτο βεβαίως αλλά ούτε ασύδοτο και άδικο.
 Για να μην χρειαζόμαστε μνημόνια, να ξαναβγούμε στις αγορές, να στηριχτούμε στις δυνάμεις μας. Αυτός είναι ο μακροπρόθεσμος στόχος.
 Μπροστά μας επίσης έχουμε κι έναν βραχυπρόθεσμο, χθεσινό θα έλεγα, κ. υπουργέ, ΔΙΑΡΚΗ στόχο, να παραμείνουμε ζωντανοί και κατά το δυνατόν ενωμένοι μέχρι να βγούμε από την κρίση.
 Διαφανείς αποκρατικοποιήσεις για να κερδίσουμε εμπιστοσύνη, εξορθολογισμός δομών και δαπανών παντού, άνοιγμα επαγγελμάτων, αφοπλισμός της διαφθοράς και της γραφειοκρατίας, αξιόπιστοι μηχανισμοί ελέγχου και εποπτείας παντού....
 Ξέρουμε όμως καλά ότι τα μεγάλα, τα κρίσιμα προαπαιτούμενα για την αναπτυξιακή στροφή και τη δημιουργία θέσεων εργασίας, αυτά που θα προσελκύσουν ξένους επενδυτές, που θα ενθαρρύνουν τους Έλληνες, που θα κρίνουν το παιχνίδι τελικά είναι δυο:
 Δίκαιο, αξιόπιστο και σταθερό φορολογικό σύστημα και σύγχρονη, αποδοτική, διαφανής δημόσια διοίκηση.
 Ξέρω, κάποιοι νομίζουν ότι αυτά τα δυο, φορολογικό και σύγχρονη δημόσια διοίκηση, δεν έχουν καμιά σχέση με την ανεργία. Κάποιοι άλλοι νομίζουν ότι είναι περίπου ένα βασανιστήριο, στο οποίο μας επιβάλλει η τρόικα.
 Για μας είναι βασικοί αναπτυξιακοί μοχλοί, καταλυτικοί παράγοντες κοινωνικής προόδου. Χωρίς σύγχρονη παραγωγική δημόσια διοίκηση και δίκαιο φορολογικό σύστημα, είναι αστείο να μιλούμε για κοινωνική δικαιοσύνη, πάταξη της εισφοροδιαφυγής και της φοροδιαφυγής, για ενθάρρυνση της επιχειρηματικότητας, για προσέλκυση επενδύσεων και, και, και... θα μπορούσα να μιλώ ως το πρωί για το πόσο αναπόφευκτος είναι ο εκσυγχρονισμός της διοίκησης, αν θέλουμε να ξημερώσει άσπρη μέρα στην κοινωνία μας.
 Όσο γρήγορα όμως κι αν


text:
προχωρήσουμε, οι θέσεις εργασίας θα αργήσουν. Η ανεργία είναι ήδη μια μεγάλη κακοφορμισμένη πληγή στο σώμα της κοινωνίας, μια μουτζούρα στην εικόνα της Δημοκρατίας. Είναι το ιδεόγραμμα της πολιτικής ανικανότητας μας.
 κ. Υπουργέ Εργασίας, αναγνωρίζουμε ότι γίνονται προσπάθειες και επιτυγχάνονται νοικοκυρέματα. Παράνομες συντάξεις, διασταυρώσεις, διπλές συντάξεις κ.α. Το αναγνωρίζουμε. Στο θέμα όμως της υποστήριξης των ανέργων το νοικοκύρεμα και οι προθέσεις δεν αρκούν. Και ο χρόνος πιέζει αφόρητα.
 Χρειαζόμαστε αμέσως περισσότερα χρήματα, απλό σχέδιο και προτεραιότητες.
 Χρειαζόμαστε αλλαγή νομοθετικών και οικονομομετρικών ρυθμίσεων. Κυρίως όμως επειγόντως αλλαγή αντίληψης του φαινομένου και πολιτικής αντιμετώπισής του.
 Ξεκινώ από την αλλαγή πολιτικής.
 Αξιοπιστία κ. υπουργέ! Οι πιο αδύναμοι κρίκοι της κοινωνίας είναι οι άνεργοι και οι χαμηλόμισθοι. Και το κράτος μας είπε στον χαμηλόμισθο και χαμηλοσυνταξιούχο το 2011 «θα παρακρατώ 2% κάθε μήνα από το μισθό και τη σύνταξή σου, εισφορά αλληλεγγύης σ ́αυτούς που δεν έχουν μισθό και σύνταξη ..... Και μαζεύτηκαν σε 2 χρόνια 600 εκατ.
 Και είμαι σίγουρος ότι είναι η μόνη μείωση στην οποία όλοι συναίνεσαν. Αλλά τελικά τα λεφτά που έχασε ο εργαζόμενος δεν έφτασαν στον άνεργο.
 Το κονδύλι της ανεργίας ταξιδεύει αλλού κι εμείς απλώς παρατηρούμε;
 Το κράτος εμφανίζεται μη αξιόπιστο, και αυτοί οι λογαριασμοί δεν κάνουν καλούς φίλους, κύριε υπουργέ. Δεν είναι πολιτικά και κοινωνικά αποδεκτοί, γι ́ αυτό δεν θα είναι αποτελεσματικοί. Δεν είναι τεχνικό ή διαχειριστικό το πρόβλημα της εισφοράς αλληλεγγύης, κύριε υπουργέ, είναι βαθύτατα πολιτικό.
 Κυρίες και κύριοι συνάδελφοι, η ΔΗΜΑΡ γνωρίζει το μέγεθος της κρίσης που περνά η χώρα μας. Εμείς δεν βαράμε τουφεκιές στο πουθενά, όπως η αντιπολίτευση. Το πρόβλημα όμως δεν είναι μόνο η οικονομική ασφυξία.
 Το πρόβλημά μας είναι ότι δεν έχουμε προτεραιότητες.
 Πολιτικές και κοινωνικές Προτεραιότητες.
 Το Δεκέμβριο στον Προϋπολογισμό δεν μπορούσαμε να αυξήσουμε τα κονδύλια για την ανεργία. Είχαμε στον κρόταφο το πιστόλι της δόσης. Τώρα όμως μπορούμε. Κι αν δεν σας βγαίνουν τα νούμερα, κύριε Υπουργέ των Οικονομικών, πείτε μας πόσα χρειάζεστε για να λαμβάνουν επίδομα ανεργίας, ένα είδος ελάχιστου εγγυημένου εισοδήματος, οι 450.000 οικογένειες που δεν έχουν ούτε έναν εργαζόμενο.
 Ο ΟΑΕΔ για το Γενάρη, κυρίες και κύριοι συνάδελφοι, μας είπε ότι οι εγγεγραμμένοι άνεργοι είναι 829.787. Το 64% ηλικίας 30-54 ετών, το 25,66% κάτω των 30 και το 10,34% άνω των 55.
 Από αυτούς επιδοτούνται 224.610 άτομα.
 Από τους επιδοτούμενους το 32,81% είναι εποχικοί τουριστικών επαγγελμάτων, το 9,29% είναι εποχικοί των αγροτικών, το 2,10% είναι επιδοτούμενοι σε οικοδομοτεχνικά επαγγέλματα, το 0,43% είναι εκπαιδευτικοί και το 0,22% είναι λοιποί επιδοτούμενοι. Μόνο το 55,15%, των 224.610 είναι μη εποχικοί επιδοτούμενοι άνεργοι, περίπου 125.000.
 Δηλαδή, σχεδόν οι μισοί (44,85%), που λαμβάνουν επίδομα ανεργίας, έχουν ήδη και κάποιο άλλο εισόδημα σε ετήσια βάση.
 Προς Θεού, δε λέω να τους το κόψουμε. Λέω όμως ότι με την υπάρχουσα νομοθεσία και αντίληψη οι προτεραιότητες είναι τέτοιες που και τα διπλάσια κονδύλια να διέθετε ο ΟΑΕΔ, οι 450.000 οικογένειες πάλι δεν θα επιδοτούνταν. Κι αυτό, κύριε Υπουργέ της Εργασίας και της κοινωνικής πρόνοιας είναι λάθος. Εγκληματικό.
 Και δεν θα σας ρωτήσω γιατί οι υπόλοιποι δεν λαμβάνουν επίδομα. Την ξέρω την απάντηση. «Για


text:
δημοσιονομικούς λόγους».
 Θα σας ρωτήσω όμως, κ. Υπουργοί, πώς θεωρείτε ότι ζουν αυτοί οι άνθρωποι
 Διότι, ή θεωρούμε ότι τα κουτσοβολεύουν με μαύρη εργασία και παραοικονομία, η πάταξη των οποίων, αν δεν απατώμαι, ανήκει στο κράτος. Και δεν έχει σημειωθεί πρόοδος... Στα 5 δις. ανεβάζουν κάποιοι τα διαφυγόντα έσοδα του δημοσίου από την αδήλωτη εργασία.
 Ή θεωρούμε πως, επειδή υπάρχει το μνημόνιο και η τρόικα, εμείς μπορούμε να εγκαταλείψουμε 450.000 οικογένειες στην εξαθλίωση και στην αγκαλιά κάθε είδους βαρβαρότητας..
 Κι αν δεν βρίσκονται τα κονδύλια, να συμβάλουμε οι πάντες. Προτείνω να ορίσετε, κύριε Πρόεδρε της Βουλής, μια συζήτηση όπου όλες οι κοινοβουλευτικές ομάδες θα προσέλθουν με προτάσεις περικοπών από τον Προϋπολογισμό της Βουλής και την κομματική επιχορήγηση.
 Αποζημιώσεις Επιτροπών, κονδύλια δημοσίων σχέσεων, εγκατάλειψη κτιρίων, μείωση τηλεπικοινωνιακών τελών... Από παντού...
 Κυρίες και κύριοι συνάδελφοι, το σκεπτικό και τις προτάσεις της Δημοκρατικής Αριστεράς θα τις αναπτύξουν οι καλοί συνάδελφοί μου στη συνέχεια. Kοστολογημένες βελτιώσεις για όλες τις ομάδες ανέργων και για πλήρη ιατροφαρμακευτική περίθαλψη,
 Ο φόβος μου είναι να μην αρκεστούμε στη συνήθη διαχείριση. Διότι ως πολιτεία δεν έχουμε καλή παράδοση στην επανακατάρτιση των ανέργων ούτε στη διαχείριση κονδυλίων ευρωπαϊκών και εθνικών. Υπενθυμίζω ότι στις καλές εποχές είχαμε σχεδόν μισό εκατομμύριο μακροχρόνια ανέργους. Και παρά το ότι επί χρόνια ξοδεύαμε κοινοτικά και εθνικά κονδύλια για την επιμόρφωση, την κατάρτιση την με οποιοδήποτε τρόπο, τέλος πάντων, επανένταξη των ανέργων, στις καλές εποχές ξαναλέω, παρά τα εκατομμύρια, αποτέλεσμα μηδέν. Δουλειές υπήρχαν, θετική ανάπτυξη είχαμε, αλλά στην απασχόληση δεν τους εντάξαμε.
 Φοβούμαι μήπως και τώρα επαναλάβουμε τα ίδια λάθη, κινούμενοι μηχανιστικά στην πεπατημένη διαχειριστική λογική. Χρειάζεται τόλμη και εφευρετικότητα, αποτυγχάνουμε ακολουθώντας την πολιτική γραφειοκρατία, με σεμινάρια κατάρτισης χωρίς σύνδεση με τις ανάγκες της αγοράς εργασίας και κατασπατάληση πόρων σε προγράμματα με εύηχα ονόματα.
 Επιτρέψτε μου να επιμείνω. Χρειαζόμαστε χειροπιαστά αποτελέσματα από τη συνεδρίαση αυτή για 2 ομάδες.
 Μακροχρόνια άνεργοι και πρόωρα απόμαχοι. Σχεδόν όλοι, όσοι πέρασαν στην ανεργία από το ξεκίνημα της κρίσης είναι ήδη μακροχρόνια άνεργοι. Πολλοί εξ αυτών ανήκουν σε οικογένειες χωρίς κανένα εργαζόμενο.
 Καμιά δικαιολογία δεν μας απαλλάσσει από την ευθύνη να επιβιώσουν με αξιοπρέπεια αυτοί οι άνθρωποι. Όχι πλούσια αλλά με αξιοπρέπεια.
 Παράλληλα οι 60ρηδες που έχασαν τη δουλειά τους, συχνά και οι 55άρηδες, έχουν απειροελάχιστες πιθανότητες να βρουν δουλειά πριν φτάσουν σε ηλικία συνταξιοδότησης. Είναι θεμιτή πάντα η ελπίδα, αγαπητοί συνάδελφοι, αλλά δυστυχώς δεν τρώγεται και δεν εξαργυρώνεται στο φαρμακείο.
 Στην ομάδα αυτή οφείλουμε να εξαντλήσουμε τις δυνατότητες αξιοπρεπούς διαβίωσης ή επιδοτούμενης εργασίας στον τόπο τους ως την ώρα της συνταξιοδότησής τους.
 Τα Προγράμματα Κοινωφελούς Εργασίας είναι μια διέξοδος. Και θα υποδεχόμουνα με μεγάλη ανακούφιση την ανακοίνωση ότι οι φορείς υλοποίησης παραιτούνται υπέρ του Ταμείου Ανεργίας από την προμήθεια τους.
 Έτσι θα λειτουργήσει το κράτος ως εργοδότης έσχατης διαφυγής, για 5-10 χρόνια αλλά οι συνθήκες είναι τέτοιες που ειλικρινά δεν ξέρω τι άλλο μπορούμε να κάνουμε για την ομάδα αυτή.
 Τελειώνω απευθυνόμενος στους συναδέλφους όλων των πτερύγων της Βουλής. Ας γίνει η σημερινή συζήτηση ευκαιρία αντιπαράθεσης, έστω και οξείας αλλά στο επίπεδο των προτάσεων και των λύσεων για το τεράστιο


text:
ζήτημα της υποστήριξης των ανέργων..
 Ας αποφύγουμε, τουλάχιστον σήμερα, διαμάχες σκοπιμοτήτων και εντυπώσεων.
 Κυρίες και κύριοι συνάδελφοι, κύριοι Υπουργοί, φαίνεται ότι με τη συζήτηση της επίκαιρης επερώτησής μας εκπληρώνεται το πρώτο σκέλος της βασικής επιδίωξής μας, δηλαδή μέσα σ’ αυτή εδώ την Αίθουσα να αναδειχθεί το κρίσιμο ζητούμενο, ο κρίσιμος παράγοντας της επόμενης μέρας και της πορείας μας προς την έξοδο.
 Το δεύτερο σκέλος, κύριοι Υπουργοί, είναι ότι όλα αυτά τα οποία συζητήθηκαν και θα συζητηθούν στη συνέχεια σ’ αυτή εδώ την Αίθουσα πρέπει να μετεξελιχθούν σε πρακτική εφαρμογή, σε άμεσο σχέδιο δράσης, συγκροτημένο, ιεραρχημένο, κοστολογημένο και άμεσα ελεγκτέο, όσον αφορά τις επιμέρους δράσεις τους, γιατί οι καιροί είναι πάρα πολύ επικίνδυνοι, πάρα πολύ δύσκολοι. Μιλάμε για την κοινωνική συνοχή. Μιλάμε για τη συντεταγμένη πορεία, για την έξοδο από την κρίση. Μιλάμε κοντολογίς για την πολιτική μακριά από τεχνοκρατικές αντιλήψεις και απόψεις ότι μία χώρα αποτελείται από αριθμούς, αποτελείται από δείκτες, αποτελείται από όρους μιας σύμβασης απλώς και μόνο.
 Όμως, κύριοι Υπουργοί, κυρίες και κύριοι συνάδελφοι, θα πρέπει να ξεκινήσουμε από ορισμένες βασικές παραδοχές και επισημάνσεις, οι οποίες θα είναι πάρα πολύ χρήσιμες για την επόμενη μέρα.
 Η πρώτη επισήμανση είναι ότι μας παρέχεται η δυνατότητα να συζητήσουμε, κυρίες και κύριοι συνάδελφοι, σήμερα σ’ αυτή εδώ την Αίθουσα για όλα αυτά τα θέματα. Αυτή τη δυνατότητα μας τη δίνει, μας την παρέχει μια βασική κρίσιμη προϋπόθεση, ένα προαπαιτούμενο, ότι δηλαδή η χώρα μας αυτή τη στιγμή –οριστικά, τελεσίδικα;- με πολύ μεγάλες πιθανότητες παραμένει στη ζώνη του ευρώ, παραμένει στην Ευρωπαϊκή Ένωση.
 Γιατί, πώς αλλιώς, κυρίες και κύριοι συνάδελφοι, θα μπορούσαμε να μιλήσουμε για πόρους του Ευρωπαϊκού Κοινωνικού Ταμείου, για αναδιάρθρωση του ΕΣΠΑ, για ανακεφαλαιοποίηση τραπεζών και ρευστότητα στην αγορά, για επενδύσεις και για τόσα άλλα πράγματα, που είναι κρίσιμα, προκειμένου να αντιμετωπίσουμε την ανεργία και να αυξήσουμε την απασχόληση;
 Το δεύτερο το ανέφερα προηγουμένως και είναι το ότι συζητούμε για ανθρώπους. Γιατί συζητούμε για ανθρώπους και πολίτες και πρέπει αυτό να το τονίζουμε, κυρίες και κύριοι συνάδελφοι; Διότι η γενική ρήση, η αναφορά ότι δεν πρέπει να πάνε χαμένες οι θυσίες των πολιτών ή ότι πρέπει να σώσουμε τη χώρα, προϋποθέτει ότι πρέπει ο πολίτης να δει το αποτέλεσμα των θυσιών του, να το δει απτά, να το βιώσει, να το νοιώσει και, συγχρόνως, να τον συνεπάρει στην πορεία του προς την έξοδο.
 Τρίτη κρίσιμη διαπίστωση, κύριοι Υπουργοί, είναι ότι το «πάρτι» των κονδυλίων, που μέχρι τώρα κατευθύνθηκαν σε διάφορους «αετονύχηδες» για κατάρτιση και επανακατάρτιση μέσω ΙΕΚ, μέσω μηχανισμών πλουτισμού, δίχως το παραμικρό αποτέλεσμα, πρέπει να τελειώσει οριστικά.
 Επ’ αυτού η Κυβέρνηση –κι εσείς προσωπικά, κύριε Υπουργέ- θα δώσει εξετάσεις. Κι εμείς θα δώσουμε εξετάσεις. Μέχρι τώρα δεν έχει γίνει καμία αξιολόγηση της διάθεσης αυτών των χρημάτων, αυτών των τεράστιων ποσών. Δεν έχει γίνει καμία αξιολόγηση μέχρι τώρα για το πόσο βοήθησαν προς την κατεύθυνση αυτή, την οποία αναφέρατε κι εσείς προηγουμένως, δηλαδή στην απόκτηση νέων γνώσεων και στη δυνατότητα ευελιξίας και πραγματικής κατάρτισης με τις νέες τεχνολογίες, τις καινοτομίες και όλα αυτά.
 Η τέταρτη παραδοχή, την οποία πρέπει να


text:
έχουμε υπ’ όψιν μας, είναι ότι σύμφωνα με όλες τις μελέτες που έχουν γίνει παγκοσμίως ο παράγων «κατάρτιση- ανθρώπινο δυναμικό-δυνατότητα ευελιξίας» θεωρείται δεύτερος, όσον αφορά την κατάκτηση της ανταγωνιστικότητας, αλλά και της παραγωγικότητας. Αυτό πρέπει να είναι ένα στοιχείο, προκειμένου να διαπερνάει όλες τις δράσεις.
 Επίσης, κύριε Υπουργέ, οποιαδήποτε –κι εδώ θέλω να σταθώ ιδιαίτερα- δράση έχει να κάνει με την προσωρινή αντιμετώπιση της ανεργίας πρέπει πάντα να είναι ενταγμένη στη βασική στρατηγική επιλογή της χώρας, όσον αφορά την επόμενη μέρα. Δεν αρκεί απλώς να αντιμετωπίζουμε και να ανακουφίζουμε τους πολίτες. Πρέπει να υπάρχει συνέχεια των συγκεκριμένων δράσεων σήμερα με αυτό που επιθυμούμε, όσον αφορά την κοινωνία, την οποία θέλουμε να χτίσουμε.
 Θα ήθελα να κάνω και μια ιδιαίτερη αναφορά, κυρίες και κύριοι συνάδελφοι. Συζητάμε σήμερα για ένα πολύ μεγάλο μέρος των συμπολιτών μας, οι οποίοι με τον ένα ή τον άλλο τρόπο ή δεν εκπροσωπούνται από την παρούσα, σύγχρονη, σημερινή, συνδικαλιστική ηγεσία ή –στην καλύτερη γι’ αυτούς περίπτωση- υποεκπροσωπούνται. Κάποια στιγμή, λοιπόν, θα πρέπει κι εμείς εδώ, σε αυτήν την Αίθουσα πραγματικά να εκφράσουμε αυτή τη μεγάλη μερίδα των συμπολιτών μας.
 Υπάρχουν κάποια θέματα, τα οποία θα πρέπει να τα αντιμετωπίσουμε με ιδιαίτερο τρόπο. Είπατε, κύριε Υπουργέ, για το σχέδιο στρατηγικής, για το σχέδιο αντιμετώπισης της ανεργίας. Εγώ θα έλεγα το σχέδιο προώθησης της απασχόλησης. Τουλάχιστον, σαν Δημοκρατική Αριστερά μας εμπνέει και μας εκφράζει περισσότερο, γιατί αντιμετωπίζει το τεράστιο αυτό ζήτημα απ’ τη θετική του πλευρά και από την πλευρά της προοπτικής της χώρας.
 Γνωρίζουμε πάρα πολύ καλά ότι έχουν καταρτιστεί κατά καιρούς πολλά τέτοια σχέδια, αφού αυτό είναι υποχρέωση μας απέναντι στην Ευρώπη. Όμως, μέχρι σήμερα, δυστυχώς αυτά τα σχέδια έχουν μείνει απλώς και μόνο εκθέσεις ιδεών, δίχως καμία εξειδίκευση και δίχως πραγματικά να έχουν προωθήσει το μεγάλο ζητούμενο που είναι η ανασυγκρότηση της χώρας.
 Υπάρχει, όμως, ένα κρίσιμο ζήτημα, κυρίες και κύριοι συνάδελφοι, το οποίο θα πρέπει να το συζητήσουμε αμέσως το επόμενο διάστημα στα πλαίσια της γενικότερης ανασυγκρότησης της χώρας. Πρέπει να είμαστε ειλικρινείς και πάρα πολύ προσεκτικοί.
 Κύριοι Υπουργοί, η επόμενη μέρα για τη χώρα, η λεγόμενη και πολυπόθητη «ανασυγκρότηση» στο επίπεδο που επιτευχθεί σημαίνει αυτομάτως μείωση των τεράστιων ποσοστών της ανεργίας; Η προοπτική της χώρας και το σχέδιο ανασυγκρότησης με όλους εκείνους τους τομείς αιχμής που θέλουμε να αναδείξουμε ουσιαστικά θα μειώσει σε τέτοια ποσοστά την ανεργία, ούτως ώστε να φτάσουμε στο μέσο όρο υπόλοιπης Ευρώπης;
 Κυρίες και κύριοι συνάδελφοι, πρέπει να είμαστε ειλικρινείς. Για να μειωθεί αυτομάτως το τεράστιο αυτό ποσοστό ή προοπτικά στην επόμενη πενταετία, δεκαετία πρέπει σε αυτήν εδώ τη χώρα να αναπτυχθούν δραστηριότητες εντάσεως εργασίας. Οι δραστηριότητες αυτές εντάσεως εργασίας είναι στη στρατηγική μας επιλογή όσον αφορά τη διέξοδο της χώρας μας με την παραγωγική ανασυγκρότηση και την έξοδο της χώρας μας από την κρίση; Είναι ένα τεράστιο ζήτημα, το οποίο πρέπει να αντιμετωπίσουμε.
 Παραδείγματος χάριν, μπορούμε να στηριχθούμε, να επανέρθουμε στο μεγάλο κραχ της οικοδομικής δραστηριότητας ή να έχουμε άλλες τέτοιου είδους δραστηριότητες; Είναι ένα μεγάλο πρόβλημα, το οποίο πρέπει να αντιμετωπίσουμε.
 Κυρίες και κύριοι συνάδελφοι, το δικαίωμα στην


text:
απασχόληση, στην εργασία, στην αξιοπρέπεια του πολίτη, στο ελάχιστο επίπεδο αξιοπρεπούς διαβίωσης είναι βασική συνταγματική επιταγή, δικαίωμα, αλλά και διεθνής υποχρέωση της χώρας. Έχουν υπογραφεί διεθνείς συνθήκες και του Οργανισμού Ηνωμένων Εθνών, η «Σύμβαση για τα Δικαιώματα του Ανθρώπου», που επιβάλλει στη χώρα μας να παρέχει εργασία στους πολίτες της, στους κατοίκους της.
 Όμως, κυρίες και κύριοι συνάδελφοι, δεν είναι το καλύτερο διαβατήριο για ολόκληρη την Ευρωπαϊκή Ένωση να διαθέτει αυτή τη στιγμή δύο χώρες, οι οποίες βρίσκονται σε μεταπολεμικό επίπεδο απασχόλησης. Μιλάμε για επίπεδα απασχόλησης και ανεργίας που αναφέρονται μόνο σε πολεμικές συρράξεις. Μία ήπειρος η οποία επαίρεται για το κοινωνικό της κεκτημένο, δεν μπορεί να αντιμετωπίζει αυτά τα φαινόμενα τόσο πολύ επιπόλαια και ελαφριά.
 Κλείνω με το εξής, για να μην υπάρχει καθυστέρηση. Πρέπει, κύριε Υπουργέ, στο σχέδιό σας για την άμεση αντιμετώπιση αυτού του τεράστιου προβλήματος, να συνεργαστείτε πολύ στενά και με τα άλλα Υπουργεία. Δεν αρκεί μόνο η δική σας καλή θέληση ή η οποιαδήποτε προσπάθειά σας.
 Ποιοι είναι οι τομείς που άμεσα μπορούν να αντιμετωπίσουν αυτά τα προβλήματα, όπως το πρόβλημα της απασχόλησης; Πρώτα απ’ όλα, είναι ο πρωτογενής τομέας. Να θυμίσω ότι ήδη από το 2010 κάποιες πολλές δεκάδες χιλιάδες νέων ανθρώπων επιθυμούν να εγκαταλείψουν τα αστικά κέντρα και να εγκατασταθούν στην περιφέρεια και να ασχοληθούν με τον πρωτογενή τομέα, με όλα τα ιδιαίτερα χαρακτηριστικά και συγκριτικά πλεονεκτήματα που έχουν.
 Μέχρι αυτή τη στιγμή τι έχει γίνει; Γνωρίζουμε πάρα πολύ καλά ότι περιφέρονται αυτοί οι νέοι στην περιφέρεια δίχως στήριξη, δίχως να έχει υλοποιηθεί το μεγαλεπήβολο πρόγραμμα για την παροχή δημοσίων γαιών, προκειμένου να εγκατασταθούν και να λειτουργήσουν. Έτσι λοιπόν δεν υπάρχει κανένα αποτέλεσμα σε αυτόν τον τομέα.
 Τον κοινωνικό τομέα τον αναφέρατε. Πραγματικά, είναι ένας μεγάλος πλούτος, είναι μεγάλη ευκαιρία ο τουρισμός και βεβαίως είναι η άμεση επανέναρξη των μεγάλων έργων που έχουν βαλτώσει, όπως είναι οι οδικοί άξονες και τα άλλα έργα τα οποία ελπίζουμε ότι σύντομα θα ξεκινήσουν.
 Κυρίες και κύριοι συνάδελφοι, κάναμε την αρχή με αυτή την ερώτηση. Είμαστε βέβαιοι ότι στο τέλος της συζήτησης θα υπάρχει ένας πλούτος προτάσεων πρωτότυπων, καινοτόμων. Αυτή η χώρα έχει ένα πρόβλημα. Δεν έπασχε από προτάσεις, αλλά από υλοποίηση των προτάσεων. Αυτή η περίοδος είναι κρίσιμη. Δεν μπορεί να λειτουργούμε με τους ίδιους ρυθμούς και με τις ίδιες διαδικασίες.
 Ενώ είναι σε όλους μας γνωστό ότι ο καλύτερος τρόπος για να καταπολεμηθεί η ανεργία, είναι με την ανάπτυξη της οικονομίας και τις επενδύσεις, εντούτοις η συγκυρία οδήγησε την χώρα μας να πρέπει να βρει λύσεις χρηματοδοτικής ενίσχυσης της ανεργίας του 27% επί του πληθυσμού και του 62% επί των νέων.
 Η ανάγκη για την εξεύρεση λύσης αφορά το δικαίωμα στην ζωή που έχουν οι μακροχρόνια άνεργοι, οι οικογένειες που κανένα μέλος τους δεν εργάζεται καθώς και όλοι οι νέοι που αντικρίζουν, συνεχώς, κλειστές τις πόρτες του ονείρου για εργασία.
 Κρίνεται σκόπιμο λοιπόν να κατευθυνθούν ποσά από διαφορετικές πηγές στην ενίσχυση των ανέργων προσέχοντας παράλληλα να μην προωθηθούν οι πόροι σε μια μονοσήμαντη επιδοματική πολιτική αλλά να αντισταθμιστεί και με την παροχή έργου όπως αυτό


text:
της κοινωνικής εργασίας.
 Αντιλαμβανόμενοι την αγωνία για επιβίωση που βιώνει ένα πολύ μεγάλο κομμάτι της Ελληνικής κοινωνίας, θεωρούμε πως θα πρέπει να επανεξεταστούν οι πολιτικές υποστήριξης των ανέργων. Η αποτελεσματικότητα τόσο των ενεργητικών όσο και των παθητικών πολιτικών για την ανεργία θα πρέπει να βρει καλύτερη στόχευση ώστε να καλύπτει τις ανάγκες των ομάδων υψηλού κινδύνου.
 Το κράτος για να μπορέσει να μετατρέψει τις πολιτικές αυτές από ευχολόγια σε πραγματοποιήσιμα προγράμματα θα πρέπει να διασφαλίσει ότι υπάρχουν επαρκείς πόροι που οφείλουν να διατεθούν προς αυτό και μόνο αυτό τον σκοπό.
 Είναι απαραίτητο να γίνει αντιληπτό και από τους Ευρωπαίους εταίρους μας , ότι πόροι που προσανατολίζονται για την αποπληρωμή του χρέους θα όφειλαν να κατευθυνθούν μέρος τους και προς την ανακούφιση των κοινωνικών ομάδων που πλήττονται. Ένα παράδειγμα πόρων που θα μπορούσαν να μεταφερθούν είναι το συνολικό ποσό ή μέρος του ποσού που θα επιστρέψει η ΕΚΤ στην Ελλάδα. Αναφερόμαστε στα 555 εκατ. Ευρώ που είναι οι τόκοι που κέρδισε η ΕΚΤ για τις τοποθετήσεις της πάνω στην αγορά Ελληνικών κρατικών ομολόγων.
 Τα ποσοστά της ανεργίας δημιουργούν πλέον, συνθήκες ασφυξίας και απειλούν την κοινωνική συνοχή. H αντιμετώπιση αυτού του προβλήματος, θα πρέπει να πάρει την πρώτη θέση ανάμεσα στις προτεραιότητες της κυβέρνησης. Η οξύτητα του προβλήματος είναι τέτοια που να μπορεί να δικαιολογήσει στους δανειστές μας, την λήψη νέων μέτρων. Τα μέτρα αυτά λαμβάνονται κάτω από τον γνώμονα της προσωρινής, έστω, επίλυσης του προβλήματος της ανεργίας για μεγάλες και προβληματικές κοινωνικές, ομάδες, συντείνοντας θετικά στην περίοδο που ο Ελληνικός λαός, θα συνεχίσει να αποδέχεται το συγκεκριμένο πρόγραμμα δημοσιονομικής προσαρμογής με την ελπίδα να οδηγήσει σε επιτυχία των στόχων του παρά την δύσκολη πορεία του.
 Επαναξιολογώντας τις ήδη υπάρχουσες πηγές χρηματοδότησης, καταλήγουμε στους δύο κύριους χειριστές του ΕΣΠΑ που είναι ο ΟΑΕΔ μέσω του Ευρωπαϊκού Κοινωνικού Ταμείου και τα Περιφερειακά Επιχειρησιακά Προγράμματα που στηρίζουν την πραγματική οικονομία μέσω της αξιοποίησης των πόρων του διατίθενται μέσω του ΕΣΠΑ.
 Για να μπορέσουμε όμως να αξιοποιήσουμε το σύνολο των πόρων, θα πρέπει να δούμε προσεκτικά τις δεσμεύσεις που δεν αποδίδουν τα προσδοκώμενα και θα έπρεπε να σκεφτούμε την ανακατανομή των πόρων τους. Μέσω του αναπροσανατολισμού των πόρων τους ΕΣΠΑ θα μπορέσει να στηθεί ένα δίκτυ κοινωνικής προστασίας.
 Κατά την αναθεώρηση των Επιχειρησιακών Προγραμμάτων θα μπορούσαμε να δούμε που υπάρχουν αδιάθετοι πόροι και σεβόμενοι τις διαδικασίες των προγραμμάτων να τους κατευθύνουμε προς διαφορετικές δράσεις. Η επιλογή της αλλαγής δράσης θα πρέπει επίσης να ισχύσει και σε περιπτώσεις προγραμμάτων που παρουσιάζουν μικρή απορροφητικότητα. Σε αυτό το σημείο αξίζει να σημειώσουμε ότι μπορούμε να επιτύχουμε βέλτιστους ρυθμούς απορροφητικότητας εφαρμόζοντας την μέθοδο του overbooking το οποίο βέβαια ενέχει τον κίνδυνο να προβούμε σε δεσμεύσεις που θα πρέπει αν ξεπεράσουμε το 100% της απορροφητικότητας να εκτελεστούν από κρατικούς πόρους που δεν υπάρχουν.
 Επίσης αξίζει να τονίσουμε ότι μέσω της ρήτρας ευελιξίας που υπάρχει στα Περιφερειακά Επιχειρησιακά Προγράμματα θα μπορούσαμε να κατευθύνουμε το 10% της αξίας της δράσης σε ‘γέφυρες’ κατάρτισης που θα δημιουργούν προϋποθέσεις για μελλοντική αποκατάσταση στην εργασία μέσω της εκπαίδευσης.
 Σε σχέση με την χρηματοδότηση ΕΣΠΑ για


text:
την περίοδο 2014-2020, έγινε ήδη γνωστό πως 1,35 δις ευρώ θα διατεθούν προς την Αττική που βρίσκεται και ο μεγαλύτερος αριθμός ανέργων, ενώ το 2016 με την αναθεώρηση των στοιχείων των περιφερειών ακόμα 2 δις αναμένεται να εισρεύσουν στα ταμεία της χώρας με σκοπό την διόρθωση των επιπτώσεων της κρίσης.
 Όμως αποτελεί παράδοξο, να αναφερόμαστε σε πηγές χρηματοδότησης και αυτές που είναι θεσμοθετημένες να λειτουργούν για συγκεκριμένους σκοπούς να αγνοείται αν έχουν διατεθεί για τους σκοπούς που προορίζονταν.
 Φυσικά η αναφορά αυτή, γίνεται σε συνάρτηση με το ποσό των 600 εκατ. Ευρώ που θα έπρεπε να έχουν αποδοθεί στον ΟΑΕΔ από την ημερομηνία εφαρμογής της εισφοράς αλληλεγγύης για την ανεργία, μέχρι σήμερα. Ο ΟΑΕΔ αφενός χρηματοδοτείται για την πληρωμή των επιδομάτων ανεργίας από τον κρατικό προϋπολογισμό αλλά αν δεν υπήρχε ανάγκη για κάλυψη του προβλήματος της ανεργίας τότε η κυβέρνηση δεν θα είχε επιβάλλει την συγκεκριμένη εισφορά. Είναι λοιπόν απαραίτητο, τα χρήματα που έχουν εισφέρει οι εργαζόμενοι για τους λιγότερο τυχερούς που έχασαν την δουλεία τους να αποδίδονται στον ΟΑΕΔ με απόλυτη διαφάνεια για την ενίσχυση της διάρκειας των επιδομάτων ανεργίας ή για την δημιουργία νέων προγραμμάτων κατάρτισης και επανένταξης στην εργασία.
 Η διόγκωση του προβλήματος της ανεργίας είναι απόρροια των λαθών που έχουν γίνει στο πρόγραμμα δημοσιονομικής προσαρμογής και εδώ το λάθος του ΔΝΤ έχει τις επιπτώσεις του κατευθείαν πάνω στις ζωές των ανθρώπων.
 Στο πλαίσιο αυτό, η σημαντικότατη επιτυχία της Δημοκρατικής Αριστεράς να αλλάξει την ρύθμιση ώστε οι πόροι ενδεχόμενης υπερκάλυψης των δημοσιονομικών στόχων να κατευθύνονται κατά ποσοστό 70% προς την κοινωνική πολιτική αποτελεί παράδειγμα για το πώς θα πρέπει να ανακατευθύνουμε υπάρχοντες πόρους.
 Αντίστοιχα θα μπορούσαμε να προτείνουμε στους δανειστές μας να αλλάξουν τους όρους του προγράμματος προσαρμογής ώστε μέρος των εσόδων από τις αποκρατικοποιήσεις να τοποθετείται στις δράσεις για την υποστήριξη των ανέργων.
 Σε μια προσπάθεια εισαγωγής νέων ηθών στο εργοδοτικό περιβάλλον, θα μπορούσαμε επίσης να κατευθύνουμε τα πρόστιμα που καταλογίζονται από το Σώμα Επιθεώρησης Εργασίας, στους φορείς που διαχειρίζονται τα προγράμματα κατά της ανεργίας.
 Σε μια τελευταία ανάλυση θα μπορούσαμε να μεγαλώσουμε το ποσοστό του φόρου που αποδίδεται σε κοινωνική πρόνοια μέσω της φορολόγησης των τυχερών παιγνίων του ΟΠΑΠ και των κρατικών λαχείων. Με αναμενόμενες εισροές φόρων περίπου 400 εκ. ευρώ από τον ΟΠΑΠ μόνο, το κράτος θα μπορεί να διαθέσει ένα μεγαλύτερο ποσοστό προς την ανακούφιση των ομάδων υψηλού κινδύνου.
 Το δίχως άλλο, η ανεργία αποτελεί στην παρούσα συγκυρία το υπ’ αριθμόν ένα οικονομικό και κοινωνικό πρόβλημα για τη χώρα. Και η αντιμετώπισή της θα πρέπει να καταστεί άμεση προτεραιότητα.
 Δυστυχώς όμως, οι προβλέψεις για το 2013 δεν μας επιτρέπουν να αισιοδοξούμε. Αντιθέτως. Το ποσοστό ανεργίας αναμένεται ότι θα ξεπεράσει το 30%. Δραματικό είναι το γεγονός ότι σε περίπου 400.000 νοικοκυριά δεν υπάρχει κανένας εργαζόμενος.
 Πέραν του προβλήματος επιβίωσης, η υψηλή ανεργία υπονομεύει την κοινωνική συνοχή. Και εγκυμονεί κινδύνους για τη λειτουργία της κοινωνίας και την ίδια τη Δημοκρατία.
 Μέσα σε εκρηκτικό κλίμα, η Πολιτεία καλείται να προχωρήσει σε άμεσες δράσεις. Όμως, τα αποτελέσματα των προσπαθειών που έχουν γίνει μέχρι σήμερα, είναι πενιχρά. Η


text:
επιδότηση των θέσεων εργασίας, ή η στήριξη ελεύθερων επαγγελματιών είναι πολιτικές απασχόλησης που ορθώς υπάρχουν. Αλλά και που δεν αποδίδουν σε συνθήκες υψηλής ύφεσης.
 Και είναι λογικό. Όταν η ζήτηση είναι μηδαμινή, η επιδότηση θέσεων εργασίας καθίσταται σχεδόν άνευ αντικειμένου. Αλλά κι ένας ελεύθερος επαγγελματίας, δύσκολα θα αναλάβει τον κίνδυνο να ανοίξει μια επιχείρηση.
 Για αυτό, χρειάζονται επείγουσες παρεμβάσεις άμεσης απόδοσης, κυρίως για τις πιο αδύναμες κοινωνικές ομάδες.
 Στα πλαίσια αυτά, η Δημοκρατική Αριστερά πιστεύουμε ότι θα πρέπει να υπάρξει επαναπροσανατολισμός των ενεργητικών πολιτικών απασχόλησης, με μεγαλύτερη έμφαση, για ένα διάστημα στα προγράμματα Κοινωφελούς Εργασίας.
 Μπορούν να είναι τα προγράμματα αυτά πρώτη επιλογή; Σε συνθήκες ανάπτυξης όχι. Όμως είναι απαραίτητα σε περιόδους μεγάλης και παρατεταμένης ύφεσης. Καθώς μετατρέπουν το δημόσιο τομέα, που μπορεί να διαχωρίσει την κερδοφορία από την πρόσληψη των εργαζομένων, σε εργοδότη της «εσχάτης προσφυγής». Θα πρέπει, λοιπόν, να επιδιώξουμε απασχόληση των ανέργων στις υπηρεσίες κοινωνικής φροντίδας, περιβαλλοντικής προστασίας, συντήρησης υποδομών κλπ. Επίσης, η Κοινωφελής Εργασία θα πρέπει να συνδέεται με τις προοπτικές ανασυγκρότησης της οικονομίας και την ανάπτυξη νέων τομέων (πολιτισμός, αγροτική ανάπτυξη, εξωστρέφεια).
 Βεβαίως, τέτοια προγράμματα εφαρμόζονται ήδη στη χώρα μας. Όμως δεν μπορούμε να δηλώσουμε ικανοποίηση από τη μέχρι στιγμής λειτουργία τους.
 Ένα από τα σημαντικότερα προβλήματα, κύριε υπουργέ, αφορά στις καθυστερήσεις για την πληρωμή των εργαζομένων. Δεν είναι δυνατόν, να μιλάμε για ανέργους και να μην τους πληρώνουμε στην ώρα τους. Με τον τρόπο αυτό, ακυρώνουμε τα ίδια τα προγράμματα, αφού δεν βοηθούν εμπράκτως αυτούς στους οποίους απευθύνονται.
 Πρόσφατα, από αυτήν εδώ την αίθουσα, ο υφυπουργός Εργασίας, ο κ. Παναγιωτόπουλος είχε παραδεχθεί ότι σε πολλές περιπτώσεις, οι καθυστερήσεις στις πληρωμές οφείλονται στην έλλειψη εμπειρίας και τεχνογνωσίας από τους φορείς υλοποίησης των προγραμμάτων, και ιδιαίτερα τις ΜΚΟ.
 Ως εκ τούτου, θα πρέπει να ξαναδούμε υπό ποιες προϋποθέσεις ένας φορέας και ιδιαίτερα οι ΜΚΟ μπορούν να αναλαμβάνουν τέτοια προγράμματα. Δεν είναι δυνατόν να δίδονται θέσεις απασχόλησης μέσω φορέων που δεν μπορούν να πάρουν φορολογική και ασφαλιστική ενημερότητα. Μία λύση θα ήταν να πούμε ότι για να μετέχει κάποιος σε τέτοια προγράμματα, θα πρέπει να έχει μια λειτουργία πέντε, ίσως ετών.
 Βέβαια, θεωρούμε ότι ο ΟΑΕΔ θα πρέπει να αναλάβει πιο ενεργό ρόλο στη λειτουργία των προγραμμάτων αυτών, ώστε οι φορείς υλοποίησης να έχουν ελάχιστη εμπλοκή. Ιδιαίτερα στο σκέλος της οικονομικής διαχείρισης.
 Επίσης, θα πρέπει να υπάρξει αναβάθμιση του ΟΑΕΔ στο στάδιο της εποπτείας του κάθε προγράμματος, σε συνεργασία και με τις κοινωνικές υπηρεσίες των δήμων.
 Ωστόσο, ακόμη πιο αποτελεσματικό θα ήταν να αναλάβει ο ίδιος ο ΟΑΕΔ τη δυνατότητα υλοποίησης προγραμμάτων Κοινωφελούς Εργασίας. Σκοπεύει η κυβέρνηση να προχωρήσει σε τέτοιες κινήσεις κύριε υπουργέ; Σκοπεύετε να προχωρήσετε σε νομοθετική ρύθμιση, που θα δίδει στον ΟΑΕΔ αυτήν τη δυνατότητα;
 Ένα άλλο ζήτημα που θα πρέπει να δούμε αφορά το χρόνο απασχόλησης στην Κοινωφελή Εργασία. Μέχρι στιγμής, το «Βοήθεια στο Σπίτι», για παράδειγμα, είχε πεντάμηνη διάρκεια χωρίς δυνατότητα ανανέωσης. Νομίζω ότι για να ανακουφίσουμε άνεργους συμπολίτες μας, θα πρέπει να υπάρξει μεγαλύτερο διάστημα από τους πέντε μήνες που προβλέπεται σήμερα.
 Επίσης, θα πρέπει να διασφαλίσουμε ότι η παρουσία των


text:
ανέργων στις θέσεις απασχόλησης είναι πραγματική, ότι εφαρμόζονται οι κανόνες υγιεινής και ασφάλειας καθώς και στο ότι η διαδικασία κατάρτισης πινάκων υποψηφίων θα γίνεται από τον ΟΑΕΔ σε συνεργασία με τον ΑΣΕΠ.
 Είναι περιορισμένος ο χρόνος μου και δεν θα συνεχίσω. Όμως, κύριε υπουργέ, αυτά τα οποία συζητάμε, θα έπρεπε να έχουν γίνει χθες.
 Μακροχρόνια άνεργοι και άνεργοι άνω των 55 ετών
 Το ποσοστό των μακροχρόνια ανέργων στην Ελλάδα έχει αυξηθεί κατακόρυφα. Η παράταση της ανεργίας, πέρα από τις επιπτώσεις στην ψυχολογία και την υγεία τους, έχει ως συνέπεια και την αποειδίκευση μειώνοντας ακόμα περισσότερο την πιθανότητα να βρουν εργασία. Στη χειρότερη βέβαια θέση από όλους βρίσκονται οι μακροχρόνια άνεργοι άνω των 55 ετών. Η κατάσταση αυτών των ανθρώπων επιδεινώνεται όχι μόνο από το γεγονός ότι δύσκολα τους προτιμούν οι εργοδότες αλλά και από το γεγονός ότι συνήθως έχουν «παρωχημένες ειδικότητες» που ανήκουν σε φθίνοντες κλάδους της οικονομικής δραστηριότητας (παραγωγή κλωστοϋφαντουργικών υλών και προϊόντων, κατασκευή χαρτιού, επεξεργασία δέρματος, κατασκευή ειδών ταξιδιού και υποδημάτων, κατασκευή ηλεκτρικών συσκευών και παραγωγή προϊόντων καπνού) και επίσης από το γεγονός ότι δύσκολα εντάσσονται σε διαδικασίες ώστε να μετασχηματίσουν τις εργασιακές τους δεξιότητες.
 Η ελληνική πολιτεία είναι αλήθεια ότι αναγνωρίζει το πρόβλημα και μάλιστα έκανε κάποια βήματα σε επίπεδο παθητικών πολιτικών, δηλαδή παροχής επιδομάτων:
 Με τον εκτελεστικό νόμο του 3ου μνημονίου άλλαξαν οι όροι και οι προϋποθέσεις χορήγησης του επιδόματος των 200 ευρώ μηνιαίως στους μακροχρόνια ανέργους. Ειδικότερα όχι από φέτος αλλά από το 2014, το εισοδηματικό κριτήριο θα μειωθεί από τα 12.000 ευρώ (συν 587 ευρώ για κάθε παιδί) στα 10.000 ευρώ (συν 587 ευρώ για κάθε παιδί) και το ηλικιακό κριτήριο θα διευρυνθεί, ώστε να συμπεριληφθούν και μακροχρόνια άνεργοι ηλικίας άνω των 20 ετών (αντί για 45 ετών που είναι το ηλικιακό κριτήριο σήμερα). Όμως προφανώς αυτό δεν αρκεί.
 Η ΔΗΜΑΡ προτείνει άμεσα:
 Α) να αναπροσαρμοστεί το εισοδηματικό κριτήριο για τη χορήγηση επιδόματος μακροχρόνιας ανεργίας. Ενδεικτικά αναφέρω τα 6000 ευρώ ετησίως, συν 2000 ευρώ για κάθε παιδί.
 Β) να υπάρξει δυνατότητα χορήγησης του επιδόματος μακροχρόνιας ανεργίας και σε όσους δεν δικαιούνται τακτικό επίδομα, αρκεί να πληρούν τις υπόλοιπες προϋποθέσεις. Με άλλα λόγια, να καταργηθεί η απαίτηση: ο δικαιούχος να έχει προηγουμένως λάβει τακτικό επίδομα ανεργίας.
 Επειδή όμως οι παθητικές πολιτικές (οι επιδοματικές) δεν επαρκούν πρέπει να συμπληρώνονται και από ενεργητικές πολιτικές γιαυτό η ΔΗΜ.ΑΡ. προτείνει
 • να εφαρμόσουμε ολοκληρωμένα προγράμματα «2ης ευκαιρίας» τα οποία να συμπεριλαμβάνουν συμβουλευτική και επαγγελματικό προσανατολισμό, ένα νέο σχέδιο επαγγελματικής διαδρομής με συμμετοχή των ανέργων σε στοχευμένα προγράμματα κατάρτισης. Τα ολοκληρωμένα προγράμματα να περιλαμβάνουν και πρακτική άσκηση στις επιχειρήσεις. Η λογική είναι να υπάρξει και εξατομικευμένη προσέγγιση μέσα από ατομικά σχέδια επαγγελματικής διαδρομής και συμμετοχή σε δράσεις εξειδικευμένης συμβουλευτικής και κατάρτισης .
 • να διευρύνουμε την εφαρμογή προγραμμάτων σε φορείς του ιδιωτικού τομέα ώστε να απασχολούν ανέργους που βρίσκονται στο στάδιο πλησίον της σύνταξης και δεν έχουν συμπληρώσει τις προϋποθέσεις για τη συνταξιοδότησή τους από φορέα κύριας ασφάλισης, επειδή τους υπολείπονται μέχρι 1500 ένσημα ή μέχρι πέντε χρόνια. (ήδη τρέχει σχετικό πρόγραμμα του ΟΑΕΔ ). Η ένταξη των ανέργων που


text:
βρίσκονται κοντά στη σύνταξη σε τέτοια προγράμματα τους βοηθά να βρουν νέες ευκαιρίες για εργασία, συμμετοχή στην κοινωνία και αυτόνομη ζωή και ταυτόχρονα ενισχύει το ασφαλιστικό σύστημα.
 Κύριο μέλημα όλων μας πρέπει να είναι η απασχόληση. Δεν είναι δυνατό να συνεχίσουμε με το 1/3 του πληθυσμού της χώρας να μη μπορεί να εργαστεί. Και βέβαια δεν υπάρχει η δυνατότητα να συνεχίσουμε την παλιά τακτική όπου το κράτος απορροφούσε ένα πολύ μεγάλο τμήμα όσων αναζητούσαν εργασία. Δεν πρέπει να μετατρέψουμε τα κοινοτικά προγράμματα σε επιδοτούμενες θέσεις απασχόλησης και τον ΟΑΕΔ σε «ταμείο επιδομάτων». Αντί για επιδότηση των ανέργων, το κράτος θα μπορούσε να πληρώνει το σύνολο των ασφαλιστικών κρατήσεων, εργαζομένου και εργοδότη, για ευπαθείς κατηγορίες εργατικού δυναμικού και συγκεκριμένων οικονομικών κλάδων. Ήδη τρέχει ειδικό διετές πρόγραμμα του ΟΑΕΔ προώθησης της απασχόλησης με επιχορήγηση των ασφαλιστικών εισφορών για την πρόσληψη 25.000 ανέργων. Ας επιδοτούμε την εργασία κι όχι την ανεργία. Βέβαια αυτό μπορεί να διευρυνθεί περαιτέρω. Η χρηματοδότηση σταδιακά να γίνεται και από τα γενικά φορολογικά έσοδα εφόσον βελτιώνονται. Έτσι θα υπάρξουν θετικές επιπτώσεις στην απασχόληση χωρίς βέβαια να λύνουν ριζικά το πρόβλημα. Γιατί όλοι μας ξέρουμε ότι η λύση περνάει από την χιλιοειπωμένη λέξη “ανάπτυξη”...
 Η ανεργία στη χώρα μας όπως αποκαλύπτουν όλα τα στατιστικά στοιχεία πλήττει πλέον περισσότερους από 1,5 εκατ συμπολίτες μας. Στην χώρα υπάρχουν πλέον 400000 οικογένειες χωρίς κανέναν εργαζόμενο. Το 2011 σύμφωνα με τη Eurostat καταγράφηκαν 1,6 εκατ. άτομα που ζούσαν σε νοικοκυριά χωρίς κανένα εργαζόμενο.Πολλές από αυτές τις οικογένειες έχουνανήλικα παιδιά. Η ανεργία απειλεί πλέον ανοιχτά την κοινωνική συνοχή οδηγώντας όλο και περισσότερους συμπολίτες μας σε συνθήκες ακραίας φτώχειας και στο κοινωνικό περιθώριο. Ο τρόπος υποστήριξης των ανέργων, το ύψος και το είδος των παροχών προς τους ανέργους που ίσχυε τα προηγούμενα χρόνια δεν μπορεί να ανταποκριθεί στα σύγχρονα δεδομένα της οικονομικής και κοινωνικής κρίσης ούτε στις ανάγκες του αυξημένου αριθμού των ανέργων και των οικογενειών τους. Προκειμένου να προλάβουμε την ανθρωπιστική κρίση που απειλεί την κοινωνική συνοχή στη χώρα μας οφείλουμε να παρέμβουμε σε πάρα πολλά επίπεδα ώστε να βοηθήσουμε τους ανέργους να καλύψουν τις βασικές τους ανάγκες, να ανακόψουμε τους ρυθμούς αύξησης της ανεργίας διατηρώντας τις υπάρχουσες θέσεις εργασίας και να υιοθετήσουμε κάθε πρόσφορο μέσο που θα δημιουργεί νέες θέσεις εργασίας.
 Με δεδομένο ότι χρειαζόμαστε ένα κοινωνικό δίχτυ ασφαλείας για τους συμπολίτες μας που ανήκουν στην ευαίσθητη – ευάλωτη κατηγορία των ανέργων και να διατηρήσουμε σε αυτές τις ακραίες κοινωνικές συνθήκες την κοινωνία όρθια οφείλουμε να υιοθετήσουμε έκτακτα μέτρα υπέρ των ανέργων, τόσο ενεργητικής όσο και παθητικής πολιτικής, αλλά και να προβούμε σε ριζική αναδόμηση των υπηρεσιών προώθησης της απασχόλησης και αντιμετώπισης της ανεργίας καθώς το μέγεθος του προβλήματος της ανεργίας σήμερα αποδεικνύει ότι οι πολιτικές που αποφασίστηκαν στο παρελθόν είναι αναποτελεσματικές. Οι δικαιούχοι επιδόματος ανεργίας αποτελούν μόλις το 23 % των εγγεγραμμένων ανέργων που ισοδυναμεί με το 14% περίπου του συνολικού αριθμού ανέργων. Σύμφωνα με τον ΟΑΕΔ το Σεπτέμβριο του 2012 επί συνόλου περίπου 1 εκατ 260 χιλιάδων ανέργων έλαβαν επίδομα μόλις 185.870 άτομα. Ελάχιστοι είναι οι μακροχρόνια άνεργοι που λαμβάνουν το επίδομα


text:
μακροχρόνιας ανεργίας. Το ύψος και η διάρκεια χορήγησης του επιδόματος ανεργίας κατατάσσει τη χώρα μας στην τελευταία θέση μεταξύ των χωρών των ΕΕ, ως προς την επάρκειά του και την αναπλήρωση του μισθού. Το σύστημα κοινωνικής ασφάλισης εξακολουθεί να αφήνει ορισμένες κατηγορίες πληθυσμού χωρίς υγειονομική περίθαλψη.
 Οι παθητικές πολιτικές περιλαμβάνουν τις παροχές προς τους ανέργους είτε αυτές αποτελούν οικονομικές ενισχύσεις είτε αποτελούν παροχές σε είδος. Το σύνολο των παροχών που παρέχονται στους ανέργους πρέπει να εξασφαλίζουν έναminimum αξιοπρεπούς διαβίωσης, να διασφαλίζουν δηλαδή ότι δεν θα οδηγηθούν συμπολίτες μας στο κοινωνικό περιθώριο λόγω της βραχυχρόνιας ή μακροχρόνιας ανεργίας.Τονίζουμε ότι λόγω των συνθηκών έκτατης ανάγκης πρέπει αν υιοθετηθούν έκτακτα μέτρα υποστήριξης των ανέργων.
 Σε αυτή την λογική ως Δημοκρατική Αριστερά προτείνουμε:
 Αναμόρφωση των Συστημάτων Επιδότησης της Ανεργίας
 Η τακτική επιδότηση της ανεργίας πρέπει να αυξηθεί ως προς το χρονικό διάστημα που καλύπτει τον ωφελούμενο και να διευρυνθούν τα κριτήρια ώστε να συμπεριλαμβάνει μεγαλύτερο αριθμό ανέργων. Προτείνουμε η ελάχιστη διάρκεια του τακτικού επιδόματος ανεργίας να αυξηθεί σε 7 μήνες με 100 ένσημα (από 5 μήνες με 125 ένσημα που είναι σήμερα) και η μέγιστη διάρκεια να αυξηθεί σε 15 μήνες με 200 ένσημα (από 12 μήνες με 250 ένσημα σήμερα). Η συγκεκριμένη ρύθμιση πρέπει να υιοθετηθεί άμεσα να ισχύσει τουλάχιστον μέχρι 31.12.2013 με αναδρομική ισχύ από 1.1.2013 και αν κριθεί απαραίτητο να ανανεωθεί με νέα ρύθμιση στις αρχές του 2014.
 Αναμόρφωση επιδόματος μακροχρόνιας ανεργίας.
 Το επίδομα μακροχρόνιας ανεργίας πρέπει να αναμορφωθεί με στόχο την αύξηση του χρόνου επιδότησης και τη διεύρυνση των ωφελούμενων. Συγκεκριμένα προτείνουμε το εισοδηματικό κριτήριο για την χορήγηση να αναπροσαρμοστεί ενδεικτικά στις 6000 € ετησίως συν 2000 € για κάθε παιδί (σήμερα 5000€ ετησίως συν 587 € για κάθε παιδί). Παράλληλα να καταργηθεί το ηλικιακό κριτήριο για την χορήγηση του επιδόματος μακροχρόνιας ανεργίας που σήμερα ορίζεται στα 45 έτη και να καταργηθεί η απαίτηση ο δικαιούχος να έχει προηγουμένως λάβει τακτικό επίδομα ανεργίας. Να δίνεται δηλαδή δυνατότητα χορήγησης μακροχρόνιας ανεργίας και σε όσους δεν δικαιούνται τακτικό επίδομα αλλά πληρούν τις προϋποθέσεις χορήγησης επιδόματος μακροχρόνιας ανεργίας.
 Ρύθμιση των δανείων 1ης κατοικίας των ανέργων
 Η κατάργηση του ΟΕΚ και η μη ολοκλήρωση της διαδικασίας ανάληψης του έργου του Οργανισμού Εργατικής Κατοικίας από τον ΟΑΕΔ έχει δημιουργήσει τρομερό πρόβλημα στους ανέργους που είχαν αποκτήσει σπίτι με επιδότηση δανείου μέσω του ΟΕΚ. Πρέπει άμεσα να ρυθμιστεί το συγκεκριμένο πρόβλημα ώστε να μην χάσουν τα σπίτια τους αυτοί οι συμπολίτες μας λόγω καθυστέρησης στην ρύθμιση και στη συνεννόηση με τις τράπεζες που είχαν δανειοδοτήσει τους δικαιούχους.
 Υγειονομική περίθαλψη.
 Εδώ υπάρχουν δύο ζητήματα. Το πρώτο αφορά το ισχύον νομοθετικό πλαίσιο που προϋπάρχει της κρίσης και αποδεικνύεται στην πράξη ανεπαρκές και το δεύτερο οι έκτακτες συνθήκες και η ραγδαία αύξηση του αριθμού των ανέργων που παραμένουν εκτός παραγωγικής διαδικασίας για μεγάλο χρονικό διάστημα.
 Στο πρώτο σκέλος το ισχύον πλαίσιο διαχωρίζει τους ανέργους που δικαιούνται υγειονομική περίθαλψη σε τρεις κατηγορίες ανάλογα με την ηλικία.
 Α άνεργοι ηλικίας έως 29 ετών: Κάθε άνεργος που έχει εγγραφεί στον ΟΑΕΔ και έχει κάρτα ανεργίας για περισσότερους από δύο (2) μήνες δικαιούται


text:
υγειονομική περίθαλψη μεπαροχές σε είδος (ιατρική, φαρμακευτική, νοσοκομειακή κ.λ.π.) που καλύπτεται από το ΙΚΑ.
 Β. Άνεργοι ηλικίας 29 έως 55 ετών. Οι άνεργοι που είχαν ασφάλιση στο ΙΚΑ και έχουν συμπληρώσει το 29ο έτος της ηλικίας τους, δικαιούνται ασφαλιστική κάλυψη από το ΙΚΑ για υγειονομική περίθαλψη με παροχές σε είδος (ιατρική, φαρμακευτική, νοσοκομειακή κ.λ.π.) εφόσον έχουν συμπληρώσει 600 ημέρες ασφάλισης. Οι ημέρες ασφάλισης αυξάνονται κατά 100 ημέρες για κάθε έτος μετά το 30ο κα μέχρι τις 3.000 ημέρες ασφάλισης. Έτσι, άνεργος ηλικίας 38 ετών, χρειάζεται 1500 ένσημα. Οι άνεργοι αυτής της κατηγορίας, βρίσκονται σε μειονεκτική θέση έναντι των υπολοίπων καθώς καλύπτονται το πολύ για δύο χρόνια (τέσσερα εξάμηνα)
 Γ. Άνεργοι ηλικίας 55 ετών και άνω Οι άνεργοι που ήταν ασφαλισμένοι στο ΙΚΑ και έχουν συμπληρώσει 3.000 ημέρες ασφάλισης και το 55ο έτος της ηλικίας τους καλύπτονται για υγειονομική περίθαλψη από το ΙΚΑ με παροχές σε είδος (ιατρική, φαρμακευτική, νοσοκομειακή κ.λ.π.) για όλη την περίοδο μέχρι και τη συνταξιοδότησή τους.
 Θεωρούμε ότι ο προβλεπόμενος αριθμός ενσήμων για την παροχή ιατροφαρμακευτικής και νοσοκομειακής περίθαλψης είναι δύσκολο να καλυφθεί από πολλούς πολίτες της χώρας μας ακόμα και όταν θα αρχίσει να βελτιώνεται η ελληνική οικονομία γεγονός που καθιστά υποχρεωτική την μείωση των προϋποθέσεων ενσήμων που σήμερα προβλέπονται. Συγκεκριμένα προτείνουμε:
 Ο αριθμός των απαιτούμενων ενσήμων για ιατροφαρμακευτική/ νοσοκομειακή κάλυψη μέχρι τέλος του 2015 να μειωθεί στα 50 ένσημα το έτος.
 Η απαιτούμενη ασφαλιστική κάλυψη ανέργων για την υγειονομική περίθαλψη να μειωθεί κατά 50% και στον αριθμό βάσης (300 συνολικά ένσημα αντί 600) και στην αύξηση ανά έτος μετά την ηλικία των 30 ετών ( 50 επιπλέον ένσημα αντί 100).
 Η απαιτούμενη ασφαλιστική κάλυψη για νοικοκυριά χωρίς εργαζόμενους να είναι μηδενική.
 Στο δεύτερο σκέλος και με δεδομένο τις έκτακτες οικονομικές και κοινωνικές συνθήκες και τις επιπτώσεις σε τραγικά μεγάλο ποσοστό του πληθυσμού προτείνουμε:
 Η παροχή ιατροφαρμακευτικής και νοσοκομειακής περίθαλψης να επεκταθεί για το σύνολο των ανέργων τουλάχιστον για όσο διάστημα απαιτηθεί έως ότουυπάρξει πραγματική οικονομική ανάκαμψη, επιτευχθεί δηλαδή επανεκκίνηση της οικονομίας και καταδειχτεί μέσα από τους δείκτες της οικονομικής και κοινωνικής ανάπτυξης ότι τα ωφελήματα της ανάκαμψης διαχέονται στην κοινωνία και διασφαλιστεί η δυνατότητα για όλους να εξασφαλίζουν τις προϋποθέσεις που προβλέπει ο νόμος για ιατροφαρμακευτική και νοσοκομειακή περίθαλψη.
 Προτείνουμε δηλαδή άμεσα να καλυφθούν οι υγειονομικές ανάγκες όλων των ανέργων για όσο διάστημα χρειαστεί χωρίς προϋποθέσεις και ταυτόχρονα βελτίωση του νομικού πλαισίου ώστε να είναι δυνατή η υγειονομική κάλυψη των ανέργων όταν και ευχόμαστε γρήγορα εξέλθουμε της οικονομικής κρίσης.
 Προτείνουμε να επιταχυνθεί η πιλοτική εφαρμογή του Ελάχιστου Εγγυημένου Εισοδήματος που προβλέπεται στο τελευταίο Μνημόνιο. Συγκεκριμένα στο Μνημόνιο που εφαρμόζεται πέραν των περιοριστικών πολιτικών λιτότητας (που πρέπει να επανεξεταστούν στην βάση των πραγματικών οικονομικών και κοινωνικών αποτελεσμάτων και συνεπειών που συνεπάγονται) περιλαμβάνεται και η πρόβλεψη για πιλοτική εφαρμογή ελάχιστου εγγυημένου εισοδήματος σε δύο περιοχές της χώρας από 1.1.2014. Προτείνουμε άμεσα να ξεκινήσει η εφαρμογή του πιλοτικού αυτού προγράμματος εντός του 2013 σε περιοχές όπου παρατηρείται μεγάλη αριθμητική συγκέντρωση ανέργων και μεγάλος αριθμός ανθρώπων που ζουν κάτω από τα όρια της φτώχειας. Το συγκεκριμένο πρόγραμμα οφείλουμε να


text:
διασφαλίσουμε ότι θα πετύχει, ότι θα έχει αποτελέσματα στην αντιμετώπιση της φτώχειας, ότι θα αξιολογηθεί τάχιστα και θα επεκταθεί η εφαρμογή του σε όσο το δυνατόν μεγαλύτερο επίπεδο από το 2014. Ηθεσμοθέτηση ενός ελάχιστου εγγυημένου εισοδήματος όπως σε όλες τις άλλες χώρες της Ευρωπαϊκής Ένωσης είναι μια αναγκαιότητα και για τη χώρα μας ιδίως σήμερα που η κοινωνική συνοχή απειλείται από τις επιπτώσεις της οικονομικής κρίσης. Δεν πρέπει να χαθεί άλλος χρόνος.
 Μια πρόταση για εφαρμογή ελάχιστου εγγυημένου εισοδήματος είναι το εγγυημένο ποσό να ισοδυναμεί με το τακτικό επίδομα ανεργίας δηλαδή 360 ευρώ το μήνα για ένα άτομο που ζει μόνο που αυξάνεται στα 972 ευρώ το μήνα για ζευγάρι με δύο παιδιά και προσαύξηση του εγγυημένου ποσού για όσα νοικοκυριά βαρύνονται με έξοδα ενοικίου ή στεγαστικού δανείου κατά τα ποσά του επιδόματος ενοικίου ΟΕΚ: 125 ευρώ το μήνα για ένα άτομο συν 25 ευρώ το μήνα για κάθε πρόσθετο μέλος νοικοκυριού. Εάν εφαρμοστεί αυτό το σενάριο εκτιμάται ότι σε γενικευμένη εφαρμογή θα εξάλειφε σχεδόν ολοκληρωτικά την ακραία φτώχεια, έναντι βέβαια αξιόλογου καθαρού κόστους (πάνω από 1% του ΑΕΠ). Βέβαια η εξάλειψη της ακραίας φτώχειας θα δημιουργήσει κοινωνικές και οικονομικές συνθήκες που πέραν των άλλων ωφελημάτων θα δημιουργούν προϋποθέσεις αύξησης του ΑΕΠ και κατά συνέπεια θα μειώνουν προοδευτικά το ποσοστό επιβάρυνσης του ΑΕΠ για την αντιμετώπιση της φτώχειας. Επίσης εάν συνυπολογίσουμε το ποσό που καλύπτεται από άλλα κοινωνικά επιδόματα τα οποία προβλέπεται να θεσμοθετηθούν ή έχουν ήδη θεσμοθετηθεί το καθαρό κόστος του προγράμματος θα είναι χαμηλότερο.
 Κύριοι Υπουργοί, αγαπητές κυρίες και αγαπητοί κύριοι, νομίζω ότι οι συνάδελφοί μου ανέδειξαν την κρισιμότητα της κατάστασης που επικρατεί στην Ελλάδα αναφορικά με την ανεργία και υποστήριξαν με επιχειρήματα την άμεση ανάγκη στήριξης των ανέργων, ειδικά σε μία εποχή όπου το κοινωνικό κράτος υποχωρεί και τα μέσα στήριξης των ανέργων συρρικνώνονται ή και εξαφανίζονται. Εξάλλου, αυτή την κατάσταση τη ζούμε όλοι μας και τη βλέπουμε καθημερινά. Ακόμα και στο άμεσο περιβάλλον μας, οι άνεργοι πληθαίνουν και μαζί τους πολλαπλασιάζονται οι άνεργοι που είναι οι μελλοντικοί μακροχρόνιοι άνεργοι, δηλαδή οι άνεργοι που δεν έχουν ελπίδα να βρουν θέση εργασίας τουλάχιστον στο άμεσο μέλλον.
 Ως Δημοκρατική Αριστερά υποστηρίζουμε ότι το κράτος θα πρέπει πολύ περισσότερο από πριν να λειτουργήσει ως εργοδότης έκτακτης ανάγκης, προκειμένου να αποτρέψει την εξαθλίωση εκείνων των κοινωνικών ομάδων που κινδυνεύουν περισσότερο από αυτήν την εξαθλίωση. Συνεπώς, χρειάζονται όχι μόνο παθητικές πολιτικές, όπως λέγονται, όπως είναι τα επιδόματα ανεργίας και η κοινωνική στήριξη των ανέργων, αλλά και ενεργητικές πολιτικές, όπως είναι τα προγράμματα κοινωφελούς εργασίας και τα προγράμματα κατάρτισης και επανακατάρτισης των ανέργων, με την προϋπόθεση ότι όλα αυτά τα προγράμματα γίνονται με τρόπο που να εξυπηρετούν τους ανέργους και όχι τους φορείς που τα υλοποιούν. Άρα, και η κατανομή των πόρων πρέπει να είναι απολύτως διαφανής, να είναι αξιοκρατική και η διαδικασία επιλογής των ωφελούμενων, αλλά και να ρυθμιστεί μια σειρά από ζητήματα από τα οποία έχει υποφέρει η χώρα μας κατά το παρελθόν.
 Κυρίες και κύριοι συνάδελφοι, θα μου επιτρέψετε στην παρέμβασή μου να ασχοληθώ περισσότερο με μία ιδιαίτερα ευάλωτη κατηγορία


text:
πληθυσμού που είναι οι γυναίκες. Οι γυναίκες, έτσι και αλλιώς, αντιμετωπίζουν πολλαπλές διακρίσεις και είναι μια ιδιαίτερα ευάλωτη ομάδα στις συνθήκες της κρίσης.
 Είναι κοινό μυστικό ότι οι γυναίκες κρατούν τα σκήπτρα της ανεργίας και βρίσκονται στην κορυφή της ομάδας υψηλού κινδύνου φτώχιας. Σύμφωνα με τα στοιχεία της Εθνικής Στατιστικής Υπηρεσίας του τρίτου τριμήνου του 2012 –τα τωρινά, δυστυχώς, είναι ακόμα πιο αρνητικά- το 29,1% των οικονομικά ενεργών γυναικών είναι άνεργες. Αυτό το υψηλό ποσοστό ανεργίας των γυναικών στην πραγματικότητα είναι πολύ υψηλότερο, καθώς όλες οι έρευνες μας δείχνουν ότι μεγάλο μέρος της ανεργίας των γυναικών βρίσκεται κρυμμένο στον οικονομικά ανενεργό γυναικείο πληθυσμό της χώρας που αγγίζει στην Ελλάδα το 41,4%. Η αλήθεια, λοιπόν, είναι ότι μόνο το 41,5% των γυναικών απασχολείται και αυτό μειώνεται με ταχύτητα, καθώς οι γυναίκες βρίσκονται συγκεντρωμένες σε θέσεις εργασίας με υψηλή επισφάλεια.
 Αν δει κανείς αυτή την εικόνα στις νέες γυναίκες, θα διαπιστώσει ότι είναι τρομακτική. Όσον αφορά την ηλικία των 20-29 ετών, απασχολείται μόνο το 34,5% των γυναικών αυτών και μάλιστα σε μία εποχή που η ελληνική οικογένεια δεν μπορεί πλέον να την στηρίξει.
 Για να κατανοήσουμε καλύτερα αυτήν την κατάσταση, πρέπει να τη διαβάσουμε σε συνδυασμό με μία άλλη εικόνα, αυτή των μονογονεϊκών οικογενειών. Μία στις πέντε οικογένειες στη χώρα μας είναι πια μονογονεϊκή, πράγμα που σημαίνει ότι στηρίζεται μόνο στον έναν από τους δύο γονείς. Όπως καταγράφεται από τα στοιχεία της Εθνικής Στατιστικής Υπηρεσίας, οι μονογονεϊκές οικογένειες είναι περίπου τετρακόσιες χιλιάδες, εκ των οποίων το 90% έχουν «αρχηγό» τη μητέρα. Πρόκειται, ξέρετε, για οικογένειες που προέκυψαν, είτε από διαζύγιο είτε από χηρεία είτε από επιλογή και οι οποίες στηρίζονται βασικά στα εισοδήματα των γυναικών. Από αυτές τις οικογένειες, το 32% διαβιώνει κάτω από τα όρια της φτώχειας. Οι γυναίκες αναγκάζονται να κάνουν δουλειές του ποδαριού, οι οποίες σπανίζουν όλο και περισσότερο και δεν έχουν κοινωνική ασφάλιση.
 Δεν υπάρχουν ολοκληρωμένα προγράμματα από τον ΟΑΕΔ για τις μονογονεϊκές οικογένειες. Άρα, είναι αναγκαία η ύπαρξη ειδικών προγραμμάτων που αφορούν αυτήν την ιδιαίτερα ευάλωτη κατηγορία του πληθυσμού.
 Θέλω να κάνω εδώ μια παρένθεση και να πω ότι οι γυναίκες που είναι αρχηγοί μονογονεϊκών οικογενειών δεν είναι οι μόνες που αντιμετωπίζουν την εξαθλίωση. Οι μετανάστριες, οι γυναίκες με αναπηρία, οι Ρομά, οι γυναίκες νησιωτικών και ορεινών περιοχών, που είναι απομακρυσμένες από το κέντρο, αποτελούν ομάδες γυναικείου πληθυσμού με υψηλή επισφάλεια.
 Δεν θα συνεχίσω με τα ποσοστά, καθώς είναι όλα αποκαρδιωτικά. Η ΔΗΜΑΡ έχει κάνει μία σειρά από προτάσεις αξιοποίησης των προγραμμάτων, προκειμένου να εφαρμοστεί ένα ευρύ πρόγραμμα άμεσης δημιουργίας θέσεων απασχόλησης μέσω προγραμμάτων. Την έχουμε καταθέσει την πρόταση μας γραπτά, ολοκληρωμένα και περιμένουμε την απάντησή σας.
 Με την παρέμβασή μου, όμως, θέλω να σας ρωτήσω συγκεκριμένα τι προτίθεστε να κάνετε, έτσι ώστε να αντιμετωπιστεί το θέμα του δυσανάλογα υψηλού ποσοστού της ανεργίας των γυναικών και πώς θα αντιμετωπιστούν, μέσα από την πολιτική των υπουργείων σας, αυτές οι άνεργες γυναίκες, έτσι ώστε να μην αυξάνεται ο κίνδυνος της εξαθλίωσής τους.
 Θα μου επιτρέψετε μετά τις προηγούμενες εισηγήσεις να αναφερθώ μόνο στην ανεργία των νέων. Το κεφάλαιο «ανεργία